text:
Riba 1 i 20 di òktober 2019 nos frakshon a hasi serie di pregunta por eskrito riba e respektativa tópiko
‘Derecho di Domisilio’ i ‘Kresementu sin Maneho’. Den e preguntanan aki nos a kuestioná e echo ku
tin kantidat kuantioso di persona ta establesé su mes na Bonaire sin ku tin un aparente maneho di parti
di Kolegio Ehekutivo pa mitiga e desaroyo aki. Riba ámbos tópiko Kolegio Ehekutivo a kontesta ku
NO tin un maneho establesé pa manehá fluho di hende ku ta bini Bonaire i alabes ku Kolegio
tampoko ta mira komo prioridat pa establesé un maneho pa frena e fluho aki.
Desde e preguntanan nan aki, den vários reunion públiko nos Frakshon a kuestioná e echo ku tin un
gran kantidat di persona ta bini Bonaire di espesialmente Hulanda pa establesé nan mes na Bonaire pa
un periodo di 3 pa 6 luna SIN ku nan ta inskribí nan mes den nos registro sivil pero si ta laborá riba e
isla sin paga impuesto, konsekuentemente kitando oportunidat di labor di e siudadano ku SI ta registrá
i biba na Bonaire.
Fuera ku, riba un manera di konkurensia inhustu nan ta kita pan for di riba mesa di nos siudadano ku
SI ta biba i ta registrá na Bonaire, nan ta pone un preshon adishonal riba e situashon ya prekario di
bibienda pagabel riba nos isla, dor di un demanda adishonal pa bibienda.
Ademas, nan forsa di kompra pa bibienda ta muchu mas ku esnan inskribí debí ku, komo hóben ku
ayudo di su mayornan ta bini riba fakansi i alabes traha sin paga impuesto, nan NO tin e gastunan
mensual ku e siudadano inskribí SI tin. Diariamente por mira ‘aviso’ riba medionan sosial di
hóbennan di Hulanda ku ta buska trabou i/òf bibienda den e forma aki na Bonaire.
E situashon aki ta kousa un problema sosio ekonómiko drástiko pa nos Pueblo i mester di atenshon
URGENTE di Kolegio Ehekutivo pa resolvé.
Konforme artíkulo 45 insiso 1 di Reglamentu di Órden di Konseho Insular nos kier hasi e siguiente
pregunta nan ku e petishon pa lo mas pronto ku ta posibel bokal den próksimo reunion:
1) Kolegio Ehekutivo ta konosí ku tin gran kantidat di hóbennan di Hulanda ku ta buska trabou
òf bibienda na Bonaire por medio di medionan sosial?
2) Kolegio Ehekutivo ta konosí ku e hóbennan ku ta bini Bonaire di Hulanda ta traha na Bonaire
sin inskribí nan mes den registro sivil?
3) Kolegio Ehekutivo ta di konosí ku personanan ku No ta inskribí no tin un number di CRIB i
por sierto nan ni e dunadó di trabou NO ta paga impuesto riba nan entrada?
Página 2 di 2
4) Kolegio Ehekutivo ta di akuerdo ku nos frakshon ku e desaroyo aki ta di preokupashon i ku
mester frena esaki ku sumo urgensia?
Artíkulo 13 di Akuerdo di Gubernamental di 22 di Aprel 2010 ta indiká ku kresementu sin maneho di
poblashon di Bonaire no ta kuadra ku mantenshon di kultura, propio karakter, medio ambiente i
naturalesa di Bonaire. Ku Bonaire i Hulanda lo traha hunta pa por frena kresementu di Poblashon di
Bonaire.
5) Kolegio Ehekutivo por informá Konseho Insular ki akshon KONKRETO Kolegio Ehekutivo
a tuma pa duna kontenido na e palabrashon aki hasi entre Gobièrnu di Bonaire i Estado di
Hulanda?
6) Kolegio Ehekutivo por informá Konseho Insular dentro di kuantu dia, Konseho Insular por
risibí un proposishon konkreto di Kolegio Ehekutivo kon ta bai frena kresementu di
poblashon di Bonaire i alabes personanan ku por laborá sin ku nan ta inskribí na Bonaire?
En espera di e kontesta nan supliká nos ta mantené.


c: text/html

text:
Relato Anual 2020
Algemene Rekenkamer a publica su Relato Anual pa aña 2020. E relato ta duna un resumen di e trabounan y actividadnan ehecuta durante aña 2020. E publicacion di nos Relato Anual no ta solamente paso e ta un exigencia stipula pa ley, pero pa motibo cu nos kier pone enfasis riba nos balornan fundamental, cu ta: integridad, objectividad, transparencia, abierto y profesionalismo.
Pa Algemene Rekenkamer tambe aña 2020 tabata special. E pandemia di COVID-19 cu a presenta, a trece cune algun medida drastico pa e instituto. Door di e pandemia Algemene Rekenkamer mester a cambia su programa di investigacion y tambe su manera di traha.
Den e relato Algemene Rekenkamer ta para keto un rato na e actividadnan mas importante y e desaroyonan cu a wordo haci durante e aña cu a pasa. E – samenstelling en opzet – di e instituto ta wordo describi. Algemene Rekenkamer ta splica tambe e diferente investigacionnan cu a wordo haci durante henter e aña y tambe ta haci mencion di e accionnan den cuadro di e plan strategico 2019-2022. E procedura di – werving en selectie – pa atrae miembronan (suplente) pa College, ta wordo elabora extensamente den e relato. Un paso importante cu a wordo haci durante aña 2020 tabata pa establece un maneho di integridad, e codigo di conducta y e firmamento di e declaracion di integridad.
Banda di e informacionnan organisatorio ta elabora den e relato riba e momentonan di contacto cu e stakeholders di Algemene Rekenkamer. E relato ta duna claridad ariba e agotacion di e presupuesto. Na final ta duna un bista completo ariba e administracion financiero y un evaluacion di e accountant pa aña 2020. Algemene Rekenkamer ta desea cu tin confiansa den su investigacionnan y productonan door di comunica abiertamente y transparente. Algemene Rekenkamer ta habri pa ricibi reaccion di otro pa di e forma aki garantisa y fortalece un calidad halto di e instituto y su funcionamento.Scroll To Top

robotstxt: allowed

filter: keep


text:
ORANJESTAD – Procurador-general di Aruba a saca dos instruccion (richtlijn) nobo recientemente. Instruccionnan ta encera reglanan pa investigacion y persecucion di hechonan castigable.
Recientemente e instruccion entrante Procedimiento penal ora di delitonan sexual a drenta na vigor. E instruccion ta encera e puntonan di salida y cuadronan na cual un investigacion di un delito sexual mester coresponde. Pa un persecucion resulta exitoso ta hopi importante cu e instruccion aki wordo usa den tur caso di delito sexual.
Delitonan sexual ta violacionnan serio di e integridad fisico y mental di un persona. E casonan aki ta afecta profundamente e bida di un victima y demas personanan envolvi y ademas, hopi biaha, ta hiba tambe na gran conmocion den comunidad di Aruba. Ministerio Publico mester tene cuenta cu e interesnan di tur esnan envolvi. Un investigacion semper ta dirigi riba busca e berdad y esey ta exigi cu e investigacion, e persecucion y e ehecucion di e castigo mester wordo haci na un manera hopi ciudadoso. Cu mester trata cuidadosamente ora di busca e berdad ta e motibo principal pa bin cu e instruccion.
Den e instruccion aki tin (entre otro) e puntonan di salida di un investigacion, e puntonan di salida pa cu un victima menor di edad y pa cu un victima mayor di edad, e exigencianan di castigo dividi segun categoria y e lista di factornan/circunstancianan cu por ta di influencia riba e exigencia di castigo. E instruccion a drenta na vigor riba 4 di juli ultimo.
VERBALISA BAO NUMBER
Banda di e instruccion entrante Procedimiento penal ora di delitonan sexual, a introduci tambe e instruccion entrante Verbalisa bao number pa opsporingsdiensten.
Sa sucede cu opsporingsdiensten ta haci investigacionnan cu ta asina delicado, cu pa agentenan cu ta traha e proces-verbaal ta importante pa nan keda anonimo. Sigur den un sociedad chikito manera Aruba, e nomber di un verbalisant bao di un proces-verbaal por hiba na repercusionnan pe of pa su famia.
Cu e instruccion aki, Procurador-general di Aruba ta establece reglanan adicional tocante e forma riba cual proces-verbaalnan mester wordo firma di awor pa dilanti. E instruccion aki lo drenta na vigor riba 8 di augustus venidero.
Riba website di Ministerio Publico e instruccionnan a keda publica. (https://omaruba.com/richtlijnen/) Banda di e instruccionnan e jaarverslagnan tambe a keda publica. (https://omaruba.com/jaarverslagen/)


text:
WILLEMSTAD — Manera ya ta konosí nos selekshon nashonal lo tin ku enfrentá El Salvador den e terser buèlta di e weganan pa eliminatorio pa mundial Rusia 2018. E promé partido lo tuma lugá aki na Kòrsou djabièrnè 4 di sèptèmber pa 7:05pm den Stadion Ergilio Hato (SDK) miéntras e segundo partido lo tuma lugá aya na El Salvador den ‘Estadio Cuscatlán’ djamars 8 sèptèmber próksimo 7:35pm.
Preparashonnan ta tumando lugá pa e weganan di e terser buèlta di e weganan di eliminatorio i e kuerpo di arbitrahe ku lo dirigí e 2 partidonan aki ya ta konosí. E kuerpo di arbitrahe ku lo dirigí e promé partido dia 4 di sèptèmber binidero entre nos selekshon nashonal i El Salvador ta lo siguiente: e rèfri prinsipal ta Sr. Valdin Legister (Jamaica), e 2 asistentenan di liña lo ta Sr. Ricardo Antonio Morgan (Jamaica) i Sr. Garnet Page (Jamaica). E 4to ofisial lo ta Sr. Kevin Morrison (Jamaica), e asesor di rèfrinan lo ta Sr. Clemory Francois (St.Vincent & the Grenadines) i e komisionado di e wega aki lo ta Sr. Hector de Jesus Cardenas (Mexico).
E kuerpo di arbitrahe ku lo dirigí e segundo partido dia 8 di sèptèmber binidero aya na San Salvador ta lo siguiente: e rèfri prinsipal ta Sr. Ricardo Montero Araya (Costa Rica), e 2 asistentenan di liña lo ta Sr. Warner Castro (Costa Rica) i Sr. Osvaldo Luna (Costa Rica). E 4to ofisial lo ta Sr. Hugo Cruz (Costa Rica), e asesor di rèfrinan lo ta Sr. Carlos Pastrana (Honduras) i e komisionado di e wega aki lo ta Sr. Ariel Alvarado (Panama).
Nos selekshon, manera nos a avisá anteriormente ta yega Kòrsou djaluna, 31 di ougùstùs pa kuminsá ku e entrenamentu nan pa e gran partido aki. Nos selekshon, manera tabata e kaso durante e 2 promé buèlta nan lo hospedá na Blue Bay Resort. E selekshon di Salvador a adelantá nan buelo i tambe lo yega Kòrsou djaluna 31 di ougùstùs i no djarason manera tabata plania. E selekshon di Salvador lo hospedá na Hotel Holiday Inn.
Karchinan ya ta na benta i e preisnan pa karchi pa e diferente sekshonnan ta lo siguiente:
- VIP ta kosta Nafl. 500,- (inkluí konsumo); (maksimal 500 persona)
- Bou di tribuna kubri ta Naf.100,- (maksimal 1000 persona)
- Bou di tribuna kubri parti Festival Center ta Nafl.75,- (maksimal 1000 persona)
- Tribuna no kubri ta Nafl.30,- te ku 31 di ougùstùs, promé di sèptèmber e karchinan lo bira Nafl.35,-. Den e sekshon aki mucha te ku 12 aña i 60+ ta paga Naf.20.- (maksimal 8000 persona)
Karchinan ta optenibel na FFK bou di ora di ofisina, na Pòmp di gasolin Sta Maria, Botika Mampuritu, 4th of July na Barber, Beep Beep Rio Canario, Mensing’s Caminada, na tur filial di C-Post N.V. i na Biep Tiew & More na Berg Altena.
Benta di suèter i shal ta kontinuá na FFK na balor di 35 i 25 florin. Un súplika ta bai na abo, komo e number 12 ku no tin bo suèter òf shal ainda pa kumpra esaki paso e ora 0 ta yegando!
Nos ta pidi tur fanátiko, e number 12, pa kumpra bo karchi trempan pa bin sostené i apoyá nos selekshon nashonal komo e number 12!
Nos selekshon i nos hungadónan ta konta kubo sosten masal den SDK djabièrnè 4 di sèptèmber pa 7:05pm!


text:
Baranka Softball Club, djaluna 2 di mei a titulá kampion dje torneo ABC 50+. E tim a superá e tim organisadó Marlins fasilmente ku skor di 16 pa 7. E weganan a tuma lugá den Parke Van Engelen.
E torneo ABC 50+ a konta ku partisipashon tambe di dos tim di Aruba i un di Boneiru. Sinembargo niun dje ekiponan dje islanan rruman no a logra klasifika pa e playoffnan.
Baranka a yega final derotando Jaws via di nòkout. Jaws a sali skor 2 kareda den prome inen, pero Baranka ta skor 3 den bòm dje inen pa tuma ventaha di 3-2.
Den kabes di 3 inen tabatin un diskushon riba un call na segunda base dje umpire ku asina Jaws a empatá e wega na 3 kareda. Despues e tim a skor 6 kareda mas i tuma ventaha komodo di 9 pa 3. Den bòm dje mesun 2 inen Baranka ta bin bèk ku 8 kareda i pika dilanti 11 pa 9.
Den bòm di 4 inen Baranka ta hinka 4 kareda mas pa amplia su ventaha na 15-9. Den bòm di 5 inen Jaws a skohe pa duna dos base por bola intenshonal i laga Baranka yena base. E taktika aki no a funshoná, komo ku e sigiuente batiadó a dal un hit i kaba e wega 16-9 segun regla di nòkout.
Marlins di otro banda den un final dramátiko a klasifiká pa final derotando Ban Serio ku skor di 5 pa 4. Por sierto ku Ban Serio henter e wega tabata dilanti. E tim a skor 1 kareda den promé inen, 2 den di 3 inen I 1 mas kareda den kabes di 5 inen pa un ventaha komodo di 4-0.
Marlins a skor su promé kareda den bòm di 5 inen pa hasi e skor 1-4. Ban Serio a yega di 7 inen ganá 4-1 poniendo fanatikonan kere ku e tim
ta gana fasilmente. Esaki apesar ku e tim por a skor mas kareda komo ku e tabatin na vários okashon base yen.
Marlins sinembargo a kuminsá bòm di 7 inen hopi brabu ku un doblete siguí pa un homerun pa kòrtá su desventaha te na un kareda, hasiendo e skor 3-4. Despues di un out, tabatin un base por bola siguí pa un otro homerun pa asina Marlins bòltu e skor i laga Ban Serio den tereno.
Den e wega final Baranka for di su promé turno na bate a sigurá e viktoria, ora ku e ta skor 9 kareda. Tabatin un homerun den e promé inen aki di Kenny Hellement. Marlins den e sigiuente inen a skor 4 kareda bou di kua tambe un homerun pa hasi e wega 4-9.
Baranka den bòm dje di dos inen tambe a skor 4 kareda pa bolbe amplia e skor: 13 pa 4. Den di 3 inen Marlins ta skor 3 kareda i hasi wega 13 pa 7. Dem e imen aki Eldred Estanista a dal su di dos homerun den dos turno.
Finalmente den bòm di 3 inen ku base yen, Marlins su picheo ta duna dos base por bola i asina ta yuda Baranka na 2 kareda mas: 15-7. Via di un fly di sakrifisio e di 16 kareda ta skor i despues di algun Papiamentu e umpire ta kanta game ball i kaba e wega na fabor di Baranka ku a konkista asina e titulo kampionil den torneo ABC 50+ 2022.


text:
(NLTimes) – Organisacion di bienestar di bestia Wakkerdier a anuncia e aña aki pa su premio anual Liar Liar Award (Premio pa Gañadonan).
Segun Wakker Dier, Van Dobben, e asociacion di cunukeronan hoben, PLUS, Jumbo y e sector di cabrito tur a haci declaracionnan falso tocante bienestar di bestia e aña aki.
Van Dobben ta bisa cu nan ta haci uso di “ingredientenan honesto” den nan paketenan. “E palabranan usa ta impactante mirando cu nan ta usa carni di bacanan cu ta ser haci gordo lo mas lihe cu ta posibel sin nan mama. Of nan tin ingrediente cu ta honestamente galiña cu ta biba den fabricanan unda cu tin demasiado galiña riba otro y cu ta cla pa traha kroket den 6 siman,” Wakker Dier a declara.
E asociacion di cunukeronan hoben di Hulanda a lansa un comercial unda cu a usa e lema “cunukeronan ta cuida bon di nan bacanan,” unda cu ta mira bacanan saludabel ta disfruta di hopi espacio y naturalesa. “Un pintura demasiado bunita,” Wakker Dier a bisa. “Un kwart di e bacanan nunca ta sali, y hopi di nan ta malo.”
PLUS a pone e lema di “orguyo di cunukero” riba nan carni, sinembargo no tin nada pa ta orguyoso di dje segun e comentarionan di Wakker Dier. E supermercado ta bisa cu e bestianan ta “cana liber” y “ta dicidi pa nan mes unda nan ta para, cana, sinta riba vloer, hunga of drumi.” Esaki por ta berdad. Sinembargo e ta tuma luga “den un area cera y den nan mesun excremento, cu solamente 1.8 meter cuadra di espacio pa cada un. E unico biaha cu e bacanan ta sali ta ora cu nan tin cu ser mata.”
Jumbo ta bisa riba nan sitio web cu nan tilapia ta crece den un ambiente unda “ta simula e comportamento natural lo mas cu ta posibel”, sinembargo nan ta crece den un densidad halto, di mas di 33 pisca pa cada meter cubico, den un riu cu tin hopi polucion, Wakker Dier a bisa. “Si nan sobrevivi e ‘condicion natural’ aki, hopi biaha nan ta ser mata sin sedante ni anestesia.”
Cu su premio annual Liar Liar, Wakker Dier kier trece un manera comico di hala atencion na e problemanan real cu tin den e sector di cuminda Hulandes unda cu ta trata e bienestar di bestianan. “E eleccion a comproba di ta efectivo, tur aña, algun di e candidatonan ta anuncia cu nan lo mehora nan producto of nan lo stop di usa expresionnna of lemanan cu no ta realmente aplica,” Wakker Dier a bisa.
Residentenan di Hulanda por vota pa nan ganjado faborito. Wakker Dier lo anuncia e ganador riba dia 6 di september.


text:
Poniendo mi sentimento y experencia riba papel y public’e, mi a haja hopi reaccion di hende cu a pasa den mesun experencia amargo. Pero mirando cu Aruba ta un pais unda tur hende conoce otro, no ta tur hende ta durf di sali pafo cu nan experencia.
No ta eerlijk cu hende mester pasa den dolor y no tin respet ni espacio pa ventil’e…
Un hoben a scirbi mi ‘Pa media na Aruba cambia, esun cu ta usa e media mester cambia. Tanten cu hende ta apoja sensacionalismo, nos lo haja mas hende cu otro nomber cu ta pasa den mesun cos…of mas pio.
Laga nos topa otro den situacionnan agradable, jena cu pas y bunita recuerdo.
Let’s not meet by accident!
Bida ta balioso! Y cada ser humano tin un balor inmenso!


text:
LES 15
Con Ancianonan Ta Sirbi e Congregacion?
Den nos organisacion, no tin clero cu ta cobra salario. Mescos cu tabata e caso tempo e congregacion cristian a cuminsa, awe tambe superintendentenan, of ancianonan, cualifica ta ser nombra “pa pastorea e congregacion di Dios.” (Echonan 20:28) Ancianonan ta ruman hombernan spiritualmente maduro cu ta dirigi y pastorea e congregacion cristian, “no obliga, sino di buena gana; no pa amor pa ganashi deshonesto, sino cu entusiasmo.” (1 Pedro 5:1-3) Ki sirbishi nan ta rindi na nos bienestar?
Nan ta cuida y proteha nos. Ancianonan ta guia e congregacion cristian y ta yuda proteh’e den sentido spiritual. Nan ta consciente cu ta Dios a confia nan cu e tarea importante aki. Pesey, nan no ta manda riba e pueblo di Dios; mas bien, nan ta contribui na nos bienestar y goso. (2 Corintionan 1:24) Mescos cu un wardador di carne ta cuida cada un di su carnenan, asina tambe ancianonan ta haci esfuerso pa siña conoce y mustra interes den cada un di e miembronan di congregacion.—Proverbionan 27:23.
Nan ta siña nos con pa haci e boluntad di Dios. Tur siman, ancianonan ta dirigi e reunionnan di congregacion pa asina fortalece nos fe. (Echonan 15:32) Ademas, e rumannan dedica aki ta dirigi e actividad di predica, ta traha hunto cu nos y ta entrena nos den tur aspecto di sirbishi.
Nan ta duna nos animacion personal. Pa e ancianonan di nos congregacion por duna cada un di nos e yudansa spiritual y e consuelo cu nos tin mester for di e Palabra di Dios, nan ta bishita nos na nos cas of ta papia cu nos na Salon di Reino.—Santiago 5:14, 15.
Banda di nan trabou den congregacion, mayoria di anciano tin tambe nan trabou y responsabilidadnan di famia cu ta exigi tempo y atencion di nan. E ruman hombernan diligente aki merece nos respet.—1 Tesalonicensenan 5:12, 13.
-
Kico ta tarea di un anciano di congregacion?
-
Con ancianonan ta mustra interes personal den nos?


text: Diahuebs mainta a drenta informe di cu lo tin un Nissan March shinishi coriendo malo riba e caminda di Pos Chikitio bayendo Franse Pas, mesora a dirigi patruya na e sitio. Na yegada di patruyanan di St. Cruz bayendo Franse Pas a logra inrercepta e vehiculo. Aki a bin logra para e vehiculo aki unda tabata tin 5 persona den dje. Helicopter di polis tabata vigilando esaki tambe for di ariba. Durante e control a haya un poco droga y a tuma datos di esun cu tabata tin esaki den su poder. A hala atencion di e chauffeur tambe pa su coremento irresponsabel y a laga nan sigui nan caminda.


text: Diabierna mainta a drenta informe di un accidente cu hende herida pa falta di preferencia na Palm Beach, mesora a dirigi tanto polis como ambulans na e sitio. Na yegada di patruya na e sitio a bin compronde cu aki un dama chauffeur di un Hyundai Verna biniendo for di pariba a bay subi caminda sin duna preferencia na un Hyundai Tucson esaki a causa un accidente. Debi na e caminda muha di yobida ambos vehiculo a slip bay un distancia prome cu para. E chauffeur di e Tucson a primi brake pero e impacto tabata inevitable. Ambulans a presenta na e sitio y a atende cu e dama cu a resulta levemente herida.


text:
Preparando pa e reunion di dialuna ultimo sigur nos por conclui cu e maneho serio y responsabel cu Gobierno ta hiba ta sigui saca su frutonan. Cifranan presenta, noticianan comunica, resultadonan concreto y proyeccionnan ta subraya esaki.
Net e aspectonan aki mi kier a duna atencion durante e reunion publico. Pone den perspectiva e parti di speransa y positivismo, e parti di recuperacion, e parti di kico si nos a logra. Pasobra enberdad como pais y como famia nos ta experenciando yen di reto pero tin hopi cosnan positivo y alentador tumando lugar.
Na mes momento mi ta consciente cu Pueblo kier mira y scucha na ki manera ta bay:
- crea cuponan di trabou;
- na ki manera Gobierno ta bay deal cu desaroyonan mundial cu tin impacto riba nan cartera;
- na ki manera/ via ki maneho of inversion ta bay yuda cu e placa den nan cartera ta rindi mas pa nan por cumpli cu nan debernan y cu ta resta algo pa recrea y por pasa tempo di calidad cu famia.
Pa loke ta trata bon noticia y perspectiva mi a trata e diferente bon noticia cu a keda duna e siman tras di lomba cualnan sigur tin of lo tin un impacto positivo pa nos hendenan manera: prijs di gasolin cu a baha, pensioen di biehes ta bay aumenta entrante 1 di januari 2023, presupuesto a keda entrega na tempo caminda e deficit a baha di 1.028 miyon florin pa 25 miyon florin (un logro grandi den solamente 3 aña di tempo), un grupo di 19 instructor a ricibi un contracto di trabou pa 5 aña, proyecto “Mi Mes Un heroe” su prome edicion a sali caminda e enfoke ta pa empodera nos mucha y hobennan y tambe pa haci comunidad mas consciente encuanto abuso di mucha pasobra cada mucha cu experiencia abuso ta uno di mas. Alabes mi a para keto na e hecho cu gobierno a anuncia proyectonan grandi cu lo yuda reduci e prijs di awa y coriente den un futuro cercano.
Pero no ta e siman tras di lomba so nos por uza como ehempel pasobra ta hopi mas a keda anuncia of ehecuta, manera anuncio di: e acuerdo entre Web y Eagle LNG, e expansion di parke di molina di biento, e cifranan di turismo caminda nos ta mira un recuperacion fuertisimo y esaki ta asta surpasando nivelnan di aña 2019, banco central cu a raporta un crecemento economico di 16.2% den e promer kwartaal 2022 vs promer kwartaal 2019, gobierno encuanto vuelo nobo for di London cu British Airways algo historico den cuadro di diversificacion, e performance di hotelnan cu ta surpasando nivelnan di 2019 y e tourism receipt cu ta e cantidad di placa cu turistanan ta laga atras den economia registra pa banco central ta mas halto cu 2019. Y asina nos por sigui menciona.
Esakinan sigur ta e noticianan cu nos kier scucha, noticianan cu ta subraya e maneho serio, responsabel y cu resultadonan concreto cu Gobierno ta hibando.


text:
Historia Fort Oranje
HISTORIA DI FORT ORANJE
E Parkèt di Fiskalnan di e islanan BES na Sint Eustatius (deskubrí dor di Columbus na 1493) ta domisiliá den e Fort Oranje’monumental’.
Den siglo djeshete/djesocho/djesnuebe Sint Eustatius tabata tin aproksimadamente 24 fòrti, batrèi i artieria. No opstante esaki a logra e enemigunan (fransesnan, inglesnan) pa subi tera 23 biaha entre 1636 i 1816.
Fort Oranje ta un di e strukturanan di defensa ku a sobra riba e isla. E otronan ta: e restonan di e fòrtinan Chitchie, Panga, Amsterdam òf Waterfort, Nieuwe Fort i e batrèinan Bouille, Dollijn, La Haye, Nassau, Frederick, de Windt, Corre Corre, St. Louis, Concordia, na e bahía Zeelandia, Venus, Coculus, Jenkins, Tommelendijk, i tambe batrèi Jussac, Royale, Rotterdam i di Gilboa, i de e brùg pa fuga riba seru Gilboa.
E struktura di defensa a wòrdu konstruí den aña 1636 riba e restunan di un fortifikashon franses ku ta data di 1629. Fransesnan (Kapitan Rotondy) di e isla bisiña, St. Kitts, a laga traha un fòrti chikí òf un fortifikashon den 1629 na Sint Eustatius pa kombatí un eventual atake spañó. Pasombra ta tin di menos awa di bebe riba e isla, e la wòrdu abandoná atrobe despues di un par di aña.
Riba 25 di aprel 1636 e Zelandesnan bou di mando di Pieter van Corselles, na nòmber di e Kamber di Zelanda di e Nederlandse West-Indische Compagnie, a tuma e isla desokupá aki den poseshon. E Ulandesnan a konstruí e aktual Fort Oranje riba e mesun sitio kaminda e fòrti chikí franses tabata.
Den e añanan despues di esaki, e fòrti a wòrdu renobá i ampliá varios biaha. E forma aktual ta data di komienso siglo djesocho. E struktura di defensa di forma di un kuarto-sírkulo ta konsistí di tres bastion ku entre nan murayanan impreshonante. Den e bastion na nort tin un entrada. Riba e murayanan na banda di laman tin varios kañon di lain òp, sinembargo no di siglo djesocho, pero di un fecha mas resien.
Ta for di e fòrti aki ku riba 16 di november 1776 a lòs e famoso Firs Salute.
Gobernador Johannes de Graaff (nasé den 1729 na Sint Eustatius) a laga e kañonnan di e fòrti duna un salutashon na e Bandera nobo di Estádos Unidos, e Great Union flag, di e djestres kolonianan insurgente Norte-amerikano ku a kaba di deklará nan mes independiente for di nan madre patria britániko.
E Merikanonan a interpretá esaki komo e promé rekonosementu di nan independensia dor di un potensia estranhero i nan a honrá De Graaff komo un héroe. E tabata un di e motibunan pa e di Kuater Guerra Ingles (1780-1784).
Na komienso di siglo djesnuebe tabata tin un guarnishon ku tabata konsistí di infanteria (yagdónan) i artiera stashoná den Fort Oranje. Den 1829 tabata tin dos “djesdos liber”(di e salutashon original) ahinda den e Fòrti ku te ku 1882 a wòrdu husá pa lòs tiru di salutashon riba hasimentunan di aña di kasa real.
Tambe ora di un transferensha di gobierno, nan tabata lòs tiru di salutashon. Pero pasombra di e situashon deplorabel di e kañonnan, nan tabata parti e tirunan na tres: djesun mahinta, dejsun merdia i djesun kuator. Despues di 1919 ku no tabata nombra un gezaghebber propio p-a Sint Eustatius, e tirunan di salutashon a wòrdu eliminá.


text:
WILLEMSTAD — Preparashon nan ta kontinuá pa e 2 enkuentronan di nos selekshon nashonal ku lo enfrentá e selekshon di Bolivia durante 2 wega amistoso ku lo tuma lugá dianan 23 i 26 di mart próksimo den Stadion Ergilio Hato pa 8’or di anochi.
Awe den oranan di atardi nos hungadónan residensiá den eksterior a pisa suela di Kòrsou pa asina djòin nos hugandónan lokal pa kontinuá ku e training i preparashon nan pa loke ta trata e 2 kompromisonan di djabièrnè i djaluna próksimo. Nos kontrinkante, e selekshon di Bolivia tambe a yega Kòrsou awe den oranan di anochi pa mañan nan tambe kontinuá ku nan trainingnan.
E siguiente hungadónan aki lo forma parti di nos selekshon definitivo;
- Eloy Room (PSV)
- Shanon ‘Cheese’Carmelia (Ijselmeervogels)
- Elson ‘Sontje’ Hooi (Ado Denhaag)
- Leandro Bacuna (Reading)
- Gino van Kessel (Oxford United)
- Jurich Carolina (PSV)
- Quintin Jacoba (Kozakken Boys)
- Rhu-Endly ‘Cuco’ Martina (Everton)
- Ayrton Statie (Sabal)
- Gevaro Nepomuceno (Oldham Athletic)
- Darryl Lachman (Willem II)
- Jarchino Antonia (Omonia Nicosia)
- Guyon Fernandez (Delhi Dynamos)
- Shermaine Martina (MVV)
- Shermar Martina (MVV)
- Charlison Benschop (Hannover 96)
- Juriën Gaari (Kozakken Boys)
- Randal Winklaar (Jong Holland)
- Jimbertson Vapor (Scherpenheuvel)
- Rowendy Sumter (Scherpenheuvel)
- Jarzinho Pieter (Centro Dominguito)
- Charlton Vicento (Helmond Sport)
- Bradley Martis (J.Sparta)
Skema di training di nos selekshon:
*Tene na kuenta ku lo por tin kambio riba e skema aki, nos lo avisá si esei ta e kaso!
Karchinan pa e 2 partidonan aki ya ta optenibel na FFK bou di ora di ofisina, Botika Mampuritu, Beep Beep, 4th of July snèk na Barber, pòmp di gasolin Santa Maria i serka Elton John Sophia na 5692121.
E preisnan pa e diferente paketenan pa sekshonnan ta lo siguiente:
- VIP ta kosta Fl.250,- pa ámbos partido i Fl.150,- pa un partido (inkluso konsumo);
- Bou di tribunanan kubrí ta Fl.50,- pa ámbos partido i Fl.30,- pa un partido
- Tribunanan no kubrí ta Fl.30,- pa ámbos partido i Fl.20,- pa un partido
- Mucha te ku 12 aña ku 60+ ta paga Fl. 15,- pa ámbos partido i Fl.10,- pa un partido den sekshon general
Ainda nos tin algun di suèter di kolekshon nobo di nos selekshon nashonal ku ta Nike original na balor di Fl.75,- i nos a sobra e famoso shalnan di nos selekshon na balor di Fl.25,-.
Ámbos optenibel na FFK bou di ora di ofisina.
Pasa buska di bo pa asina bo bin sostené i apoya nos hungadónan.
Reservá djabièrnè dia 23 i djaluna 26 di mart pa bo ta den stadion Ergilio Hato komo e number 12 sosteniendo nos selekshon nashonal, e kampion nan di e Scotiabank Caribbean Cup 2017.


text:
PORT AU PRINCE — Ku doló profundo na nos kurason nos ta anunsiá fayesementu repentino di nos miembro Jarzinho Pieter, kiper di nos selekshon nashonal. Jarzinho, un hóben futbolista prometedor ku un futuro briante su dilanti a fayesé di un forma repentino durante nos estadia na Haiti pa kumpli ku nos partidonan di e segundo buèlta di Nations League. Zinho semper tabata enkurashá, stimulá i motivá tur hungadó pa nan keda positivo i ku fe pa nos logra e viktoria.
Manera ku e notisia tristu aki a drenta, mes ora a kuminsá kontemplá e kontinuashon di nos segundo partido di e di 2 buèlta di Nations League kontra Haiti ku mester tuma lugá mañan, 10 di sèptèmber, na Haiti. Despues di a reuní i mirando ku Zinho ta tin un nifikashon grandi den nos selekshon, e hungadónan unanimamente a tuma e desishon di kontinuá ku e partido di mañan i dediká esaki na Jarzinho Pieter!
Un selekshon kibrá pero ku forsa i boluntat pa saka kara di Zinho i pueblo di Kòrsou kompletu, lo enfrentá Haiti pa di 2 biaha mañan, 10 di sèptèmber pa 6’or di atardi den Sylvio Cator Stadium na Haiti. Nos hungadónan lo duna tur ku tin pa bolbe bai ku e viktoria na Haiti mes kos ku nos a logra djasabra último aki na Kòrsou.
Nos selekshon ta konta un biaha mas ku e sosten i apoyo di hinter Kòrsou i awor mas ku nunka pa por bolbe gana Haiti na honor di nos kiper Jarzinho Pieter i sigui logra stapnan grandi pa logra yega e final di Nations League.
FFK i nos selekshon nashonal ta ekstendé su mas sentido pesame na tur famia, amigu i konosí di Zinho i na e pueblo di Kòrsou komletu! Sosegá na pas i drumi dushi den brasa di Señor Jarzinho Pieter…lo bo keda pa semper den nos kurason!


text:
Gobierno te ainda no a yega na un acuerdo cu Hulanda. Al contrario, a pospone e decision di firma un acuerdo por medio di un fiansa pa por cumpli cu su obligacionan finaciero pa proximo luna. Sinembargo, loke algun ta considera un logro pa gobierno, ta parse di ta mas bien un posponemento di loke parse inevitabel.
Segun gobierno, Hulanda a hasi algun cambio den nan proposicion sin consulta esaki cu Aruba. Hulanda na su turno ta declara cu esaki no ta e caso. E ehempel aki ta duna un ilustracion di e falta di confiansa cu ta domina e negociacionan cu ta andando entre Aruba y Hulanda. Ta sumamente importante pa traha riba e relacion entre e dos paisnan y traha riba establece confiansa pa por yega na un nivel caminda cada partner tin e confiansa pa por adelanta den e negociacionan.
Lamentablemente, e zonidonan negativo ta inunda e balor grandi cu tin den e e hecho cu nos ta forma parti di un reino mas grandi. Como isla chikito, forma parti di e reino Hulandes ta trese trankilidad y confiansa, tambe den bista di resto di mundo. Ademas, nos mester realisa cu nos ta afortunado di por conta riba yudansa financiero di un pais cu si tin fondonan financiero no obstante e crisis enorme cu mundo ta pasando aden.
No por ignora cu e manera cu Hulanda a mara cierto rekisito na e di tres termino di fiansa no ta esun mas elegante y corecto, pero esaki ta duna mas rason ainda pa activamente traha riba e confiansa mutuo cu ta necesario pa por yega na un acuerdo cu tur dos pais por biba cune.
Aruba a prepara un masterplan cu ta contene varios reforma necesario, cual ta reformanan cu a wordo recomenda pa añas caba dor di diferente instancia local y internacional, pa transforma Aruba den un pais mas resiliente. Sinembargo, locual a sobresali den e masterplan ta e cantidad grandi di reformanan cu lo ta necesario pa nos pais. E problema ta cu tin escasez di profesionalnan necesario pa logra implementa tur e reformanan aki den corto tempo. Varios di e reformanan aki ta hopi urgente pa logra salbaguardia nos economia durante e crisis, y mayoria, manera entre otro flexibilisacion di leynan laboral, ta rekeri cambionan den ley. Firma un acuerdo cu Hulanda, no solamente lo kiermen ayudo financiero, pero alabes, y mesun importante, ta e ayudo tecnico cu Hulanda lo ofrece pa realisa e reformanan.
Por ultimo, no por subestima e efecto enorme cu incertidumbre tin riba nos economia. Tanten cu no yega un acuerdo cu por ofrece un cierto stabilidad, e confiansa den nos economia lo sigi abou, asina stagnando inversionan, kibrando companianan y creando mas desempleo. Esaki lo por tin su efecto negativo riba criminalidad cu lo afecta nos pilar economico mas importante, mirando cu nos turistanan ta bishita Aruba paso e ta wordo considera un di e paisnan mas sigur den region. Nos economia mester un lus na final di e tunnel pa e por fortalece. Un acuerdo pa ayudo financiero y tecnico lo trese e confiansa necesario bek den nos economia.
ATIA ta spera cu gobierno por traha riba e confiansa entre e paisnan y asina sigi e negociacionan pa yega na e miho acuerdo posibel lo mas pronto posibel. Nos economia ta sufriendo y no tin mucho rosea mas.


text:
Segun informacion cu ta circula ta bisa cu na Curacao, un personal di seguridad of un bouncer di un Centro di entretenimento (Club) lo a bati un turista cu consequencia fatal.
Polis a emiti un comunicado cu ta bisa:
Morto despues di un insidente bou di investigacion.
Diahuebs 22 di September 2022 alrededor di 01.49, Central di Polis a risibi informacion di un insidente bastante grave cu a tuma lugar na un Centro di entretenimiento na Bapor Kibra. Na yegada di e prome unidad, a bin topa ku un hende homber drumi abao sin ta duna señal di bida. For di investigacion preliminar a sali na cla ku tabatin un forsageo net algu prome ku a victima a fayece.
Dokter di polis a constata morto alrededor di 03:10’or y e curpa sin bida a wordo confisca riba ordo di fiscal pa por hasi autopsia, pa determina e causa di morto. Investigacion den e caso ta continua.


text: ORANJESTAD: Recientemente mandatario di Enseñansa a ricibi bishita di Rector di Universidad di Aruba Profesor Viola Heutger hunto cu Eric Niels Mijts. Sr. Mijts tin dos Master uno den Governance and Leadership y un Master den Science in Sustainability for Eneneering at SISSTEM y hunto nan a entrega dos buki na Minister di Enseñansa y Deporte. E prome buki di “UAUCU” (University Aruba y University College Utrecht) esta e Student Research Exchange Papers 2022 cual ta e di 7 edicion. Un total di 17 studiante di cual 6 ta di Universidad di Aruba y 11 di Universidad di Utrecht, Hulanda como parti di e ‘exchange program’. Nan a traha hunto riba diferente investigacionnan di y pa Aruba. Pa loke ta trata e di dos buki ta un buki di sr. Mijts cu ta titula ‘The situated construction of language ideologies in Aruba”. Un buki cu ta ilustra un proyecto di investigacion unda ta trata e relacion complica entre e ideologia di idioma, colonisacion, mobilidad social economico y emancipacion di e ex-colonianan, unda e maneho di idioma colonial hereda ainda tin su influencia awendia. E maneho di idioma ta duna prioridad na e idioma di e colonisado previo riba e idioma di cas di esnan den eseñansa, y frecuentemente den practicanan legal y den gobernacion. Pues e.o. bo ta wordo forsa pa haya les den un idioma straño cu no ta bo idioma di cas. Hopi importante cu tin un comision actual ta atendiendo cu e maneho di idioma ‘Taalbeleid’ como e recomendacion number 2 den e Tusserapport di e ‘doorlichting’ cu a tuma luga. E investigacion di sr. Eric Niels Mijts lo ta uno di vital importancia den e proceso actual y sigur lo aporta positivamente pa e rapport final cu lo keda cla na december e aña aki. Finalisando Minister Endy Croes a expresa cu e tabata un bon reunion, hopi interesante y fructifero cu Rector di Universidad Viola Heugter y sr. Erick Niels Mijts.


text:
Cierto produccion ta contamina di remedi di presion: Losartankalium, Valsartan y Irbesartan. Botica lo tuma contacto cu pashentnan.
Inspeccion di Salud Aruba (IVA) a haya notificacion for di un importado di remedi cu tin un cierto produccion (batch/charge) di e remedi Losartankalium, Valsartan y Irbesartan cu ta wordo saca for di mercado (recall) na boticanan na Aruba pa motibo di contaminacion cu e producto AZBT. Un di e importadonan di remedi na Aruba a verifica cu tin batchnan contamina cu a wordo importa na Aruba y a tuma e accionnan necesario pa informa e boticanan debidamente. Miembro di directiva di e asociacion di boticario (VAA), Drs. Adrienne Tromp, a confirma cu boticanan a kita e batchnan aki for di nan botica y ta den e proceso pa tuma contact cu e pashent cu a haya e remedi contamina.
Pa kico e remedi ta?
E remedinan aki ta wordo prescribi pa individuonan cu ta sufri di presion halto y cu problemanan di curason. Na Aruba e remedinan Losartankalium, Valsartan y Irbesartan ta obtenibel cu receta di dokter na botica.
Kico a pasa?
E batchnan contamina aki ta contene e producto AZBT cu por ta canceroso. Ta importante pa menciona cu e contaminacion aki ta pasa durante e proceso di produccion di remedi y no por wordo preveni. Sinembargo, control riba calidad di remedi ta hopi rigoroso y e limite unda cu ta acepta un contaminacion ta hopi stricto. Pues, a haya un cantidad hopi chikito di e producto AZBT aki. Esaki ta nifica cu e chens cu en berdad por haya cancer door di bebe e remedinan aki (Losartankalium, Valsartan of Irbesartan) cu ta contamina ta 0.000001%, dus practicamente 0%.
Kico e pashent por haci?
E botica mes lo tuma contacto cu e pashent, pero e Inspectora di Remedi, drs. Roselynn Angela (Boticario) ta urgi esnan cu ta uzando e remedinan Losartankalium, Valsartan y Irbesartan pa controla e charge/lot nummer riba nan paki di remedi pa wak si nan remedi ta den e lista di recall. E charge/lot nummer ta indica e batch di e remedi y por haya na banda riba e paki di remedi (mira e potret adhunto pa un ehempel). Solamente remedinan cu tin e chargenummer cu ta wordo indica riba e lista di recall, mester entrega bek na botica. E lista di recall por haya akinan. Pues, si e chargenummer riba e remedi ta cuadra cu e chargenummer cu tin riba e lista, e pashent mester tuma contacto cu su Botica.
E Inspectora di Remedi y presidente di e asociacion di dokternan di cas (HAVA), Dr. Joaquin van Trigt, ta compronde cu hopi pashent lo tin pregunta y/of preocupacion, pero kier pidi tur pashent cu si acaso nan tin un remedi cu ta cay bou di esunnan contamina, pa no stop di bebe nan remedi tanten cu no a haya un otro remedi di Botica. E riesgo pa stop di bebe e remedi sin tin un otro remedi cu ta regula e presion ta hopi mas grave cu e risico di e contaminacion. Pashentnan cu tin remedi cu NO ta cay den e lista di esunnan contamina, no mester haci nada.
Si tin pregunta di e remedi semper consulta cu bo dokter di cas y botica. Inspeccion di Salud Aruba lo informa pueblo di cualkier cambio na su debido momento. E carta di e compania farmaceutico y e lista completo di e recall por haya akibou. Ta importante pa tene na cuenta cu no tur remedi cu ta aparece riba e lista a wordo importa na Aruba tambe.
Recall Sartanen
Den e carta aki por lesa e recall y por haya e lista completo di e remedinan cu a wordo saca for di mercado. Ta importante pa tene na cuenta cu no tur remedi cu ta aparece riba e lista a wordo importa na Aruba tambe.


text:
Mr. Frederick Nuboer, presidente Contraloria General di Aruba (ARA, pa abreviacion di su number na Hulandes), ta mira cu e eleccion a duna como resultado un cambio grandi pa e forma con e asientonan a wordo reparti.
Hustamente den cuadro di e eleccion tras di lomba, e presidente di ARA a wordo invita pa un combersacion di consulta cu Gobernador Alfonso Boekhoudt.
Pafo na su salida, el a bisa cu Aruba ya caba ta rib un trayecto inicia door di e Gobierno anterior basa riba palabracionnan haci cu Hulanda. “Ta palabracionnan cu mester cumpli cu nan.”
El a bisa cu tin un proceso andando caba pa loke ta cuentanan anual, pero tin un retraso den entrega di esnan di 2019 y 2020. Dia prome di juni ultimo mester a haya esnan di 2020, cual no a tuma luga. El a splica cu si entrega e cuentanan anuala na september awor, e control necesario no por tuma luga mas. ARA ta haya cu un pais madura, cu 35 aña di existencia, no por permiti su mes, pasobra e ta pone e pais bou di nivel. No ta wantando na e palabracionnan haci cu Hulanda. E cuentanan anual mester ta cla na tempo cu aprobacion di e instancianan concerni na tempo, “pero nos mester constata cu nos no a yega na e punto ey ainda,” Nuboer a bisa. Esaki no ta algo cu a warda pa haci te awo, sino ta advertencianan cu nan a pone e instancianan na altura caba di dje den pasado, ora cu nana nota cu ta cayendo den retraso. Un tempo tabatin retraso caba y a logra yega na up to date pero a bolbe cay atras. Y ta ora cu ta cumpliendo cu e fechanan di cada cuenta anual, por cuminsa entrena e personal pa haci e sistema di control for di inicio, y cual lo haci e trabou di aprobacion final mas facil.
Belastingdienst ta exigi di tur negoshi pa entrega nan cuentanan anuana tempo. Si no cumpli cu e fehca, nan lo haya un boet. E ora como Gobierno, cu ta exigi esaki di su cliente, mester duna e bon ehempel. No por uza e pandemia como excuus cu no por a caba na tempo. Ta algo cu e ministernan ta keda responsabel pa cumpli.
Den e proximo cuatro aña mester traha pa yega na cuentanan anual aproba. Pa esaki mester bini cambionan den leynan, entrena e pesonal concerni y poni na cada departamento unda e control inicial mester cuminsa.
Proximamente ARA ta bay publica un rapport cu nan a traha y den cual ta señala loke a bay bon y malo den ehecucion di e programa di FASE. Esaki no ta algo cu a warda pa haci te awo, sino ta advertencianan cu nan a pone e instancianan na altura caba di dje den pasado.
Pa loke ta FASE, el a bisa, lo follow-up riba kico ta haci cu e señalamento cu nan a haci di loke a bay malo den FASE pa mira si ta drecha e situacion.
Aworaki nan ta sinti cu no suficiente ta wordo haci cu e rapportnan traha door di Contraloria General. Pa esaki e ta spera cu lo bini un cambio den dje den futuro.


text:
Den corte di husticia diamars a trata e caso di regie zitting cu ta e caso contra e ex minister...Read more
Diahuebs 5 di mei 2022, den corte di prome instancia lo tuma luga varios caso di importante, pero un di...Read more
Diabierna den Corte di husticia hues a dicta 9 aña di prizon pa Elvis Weert. Tres siman pasa fiscal a...Read more
Corte den Prome Instancia a cuminsa e siman aki cu tratamiento di e caso penal di Avestrus. Den e asina...Read more
Riba diabierna 17 di december venidero e caso contra e sospechoso A.J.R. lo wordo trata pro-forma den Corte den Prome...Read more
Diamars 1or di atardi tres hues a duna sentencia di Paul Croes. Ex Minister Paul Croes a wordo sentencia pa...Read more
Awe Hof a finalisa cu e ultimo parti di apelacion di caso IBiS, un caso di soborno, falsificacion y labamento...Read more
Den e ultimo dia di e caso contra Paul Croes pa investigacion IBiS e exminister di Gabinete Mike Eman II...Read more
Diamars den oranan di atardi Procurador General a haci su demanda contra e cuatro casonan di IBiS cu tin den...Read more
E prome dia tratamento di caso IBiS, di entre otro soborno, a pasa cu Huesnan interrogando Paula Croes y otro...Read more
10 di Mei 2021, Jeugd en Zeden Politie a haci un entrada hudicial na un cas na Tanki Leendert y...Read more
Diaranson mainta Corte a dicta fayo den caso entabla door di votadonan pidiendo reconteo. A rechaza nan peticion pero nan...Read more
Awe den oranan tempran di mainta Corte a dicta sentenci den e caso di un mucha homber menor di edad...Read more
Na final di luna di juni y ayera Corte di Prome Instancia a trata caso contra dos mucha homber, ambos...Read more
Diahuebs den oranan di merdia a bini dilanti Hues e caso di asesinato na Pos Chiquito cu a tuma luga...Read more
Diabierna awo Corte di Prome Instancia tin poni riba rol diferente caso, pero tur ta Pro Forma. Riba e...Read more
Un acto cu un miembro di directiva di Arubaanse Voetbal Bond (AVB) a comete, a causa cu e mester a...Read more
Corte awe a dicta fayo den e caso cu Ophelia Beyde a cuminsa contra e periodista Speed Andrade. E conclusion...Read more
Desde di e detencionnan den casonan Avestruz, partido AVP, bou cual gobernacion e actonan a wordo cometi, a bin ta...Read more
Ta trata aki di e ciudadana Ofelia B., kende no a acepta comentarionan cu e periodista Nelson Speed Andrade...Read more


text:
Centro Ebenezer, Centro Alegria, Coolkids Naschoolse opvang, CEDES, E barco di Noah Kinderdagverblijf, Eiva Conta Storia, Manan Precioso, Mi casita Traimerdia, Pretty Flower Speelschool, Smile n Shine Peuterschool, The cradle Daycare, Ucha’s Kidshouse, Watch me Grow baby & Childcare Center
Recientemente 20 trahador pedagogico di differente centronan di cuido y guia di mucha a termina e curso di Prome Asistencia/CPR y Siguridad. E curso a wordo organisa pa Fundacion Pa Nos Muchanan y a consisti di tres diasabra intensivo unda a siña con pa practica Prome Asistencia, CPR y siguridad paden y pafo di nan centro cuido y guia di mucha.
E prome parti di “Prome Asistencia y CPR” tabata na encargo di Rode Kruis y e parti di “Siguridad den centro tawata na encargo di FPNM, alabes a enfatisa ariba e importancia Siguridad di candela, plan di evacuacion y con pa haci uzo di un brandblusser cu a ser duna pa Brandweer Aruba.
Un curso exitoso tras di lomba caminda FPNM ta gradici Brandweer Aruba y Rode Kruis pa nan tremendo instruccion y ta felicita cada trahador pedagogico, deseando nan exito den nan trabou cu mucha!


text:
Rechasá: Nashon Uní ta rechasá e ponensia di Hulanda ku ta menasá ku sosten finansiero pa krea obstakulonan pa e paisnan hasi uso di nan outo determinashon.
NEW YORK – Segun e komishon di Nashon Uní, siudadanonan den Karibe Hulandes ta wòrdu deskriminá pa motibu ku e kondishonnan stipulá pa sosten finansiero den Karibe Hulandes no ta igual na esnan den regionnan Hulandes Oropeo.
E komishon di Nashon Uní pa Eliminá Deskriminashon di Rasa a ekspresá nan preokupashon pa lokual ta trata e distinshon den Reino Hulandes na momentu ku ta trata sosten finansiero relashoná ku e pandemia Covid-19. Segun e informe, e komité a bin kompronde ku e sosten finansiero hulandes pa paisnan den Karibe hulandes tabata mará na kondishonnan menos faborabel ku e kondishonnan pa paisnan den region hulandes oropeo. Nashon Uní ta rechasá e ponensia di Hulanda ku ta menasá ku sosten finansiero pa krea obstakulonan pa e paisnan hasi uso di nan outo determinashon. Tambe tin preokupashon ku Hulanda ta duna menos sosten pa aliviá e efekto negativo ku Covid-19 a trese riba e ekonomia entre e minoridatnan den e paisnan Karibe Hulandes. E komishon a tuma nota di informashon ku Lei Hulandes i gobièrnu na Hulanda ta distinguí hulandes nasé den Hulanda Oropeo i esnan ku a nasé den Karibe Hulandes.
Pa evitá deskriminashon entre hulandesnan nasé den Karibe, e komishon a duna algun rekomendashon. Un di e konsehonan ku e komishon a trese dilanti ta pa e Estado Hulandes garantisá outonomia pa e paisnan den Karibe Hulandes i pa inkluí partisipashon di e paisnan den tomo di desishon na momentu ku desishonnan tin efekto riba nan. Tambe e komishon ta pidi pa entamá un dialogo entre representantenan di e poblashon karibense ku a eksperensiá deskriminashon.


text:
Oranjestad-Den medionan di comunicacion a sali cu lo bai cobra pa recohe desperdicio di cas. Ora cu nos kere cu loke ta ser cobra, ta bai pa nos compania di utilidad Serlimar, pa nos gran sorpresa ta resulta awor cu e entrada aki ta bai pa yena saco di e compania competidor di Serlimar. Ta tristo pa mira con un biaha mas e gobierno di AVP ta haci tur cos cu ta nan alcanse pa desangra Serlimar. Den pasado ya esaki a ser haci, y awor nos ta mira cu nan ta haci exactamente mescos atrobe!
Pues poco poco servicionan basico ta wordo saca for di control di pueblo pa pasa nan pa comerciantenan haragan, cu kier mundo pa nan so.
Awe ta Serlimar cu e recohemento di sushi; cua compania di utilidad lo sigui? Nos no mester lubida cu e desperdicio aki ta wordo pasa pa e compania financista di AVP, pa esaki na su turno recicla esaki pa e bai bende e energia back na WEB. Pakico Serlimar mes no por a haci esaki?
Mescos ta e caso di e molinan di biento cu no ta WEB ta produci, sino WEB tin di djis cumpra, cualkier sea e prijs. Pues otro pida di un servicio basico ta bai den mannan particular. Y asina ey lo bai pasa tambe cu Elmar y despues cu Setar.
Ya caba nos ta mira cu tin intencionnan serio pa privatisa Laboratorio Nacional.


text:
Oranjestad-
Fundacion Lanta Papiamento (FLP) a mira luz cinco aña pasa na mei 2009. A lansa e Fundacion cu e meta fundamental pa conscientisa nos pueblo Arubiano den un sentido amplio tocante identidad y balor di Papiamento. Den su trayectoria cortico, pero consciente y dirigi riba e obhetivo ey, FLP a bin ta realisa un variedad di actividad educativo y cultural relaciona cu, entre otro, investigacion y presentacion linguistico y literario, evento literario, acto di homenahe y concurso di ortografia.
Fundacion Lanta Papiamento (FLP), manteniendo su dinamismo y e esfuersonan cu e ta desplegando pa medio di un serie di actividad continuo, y inspira na un manera particular pa nos Aña di Papiamento y pa su principio fundamental di promove conocemento di nos lenga nacional, aña pasa, dia 19 di october 2013, a organisa un les publico di Papiamento cu sosten financiero di UNOCA, un actividad linguistico educativo cu un caracter popular y didactico. E les tabata un exito rotundo, caminda cu e cursistanan a haya les di docente di Papiamento suficientemente cualifica y cu ta dispone di suficiente experiencia den dunamento di les di Papiamento. E demanda tabata asina grandi cu ainda tin hende riba lista di espera pa participa na un siguiente les. Debi na e tantisimo interes aki, FLP, atrobe cu sosten di UNOCA, lo ripiti e actividad linguistico educativo aki diasabra dia 3 di mei 2014 na Instituto Pedagogico Arubano (IPA) na San Nicolas.
E programa di e dia ey lo consisti atrobe di les di Papiamento pa tur persona interesa. E personanan aki mester ta persona cu nunca no a haya les di Papiamento ainda. E les mes lo contene dos materia: un les di gramatica y un les di ortografia. E programa di les tin ademas un prueba -o sea un serie di tarea- tocante e dos materianan duna. E lesnan ta na nivel elemental. Lo cera e programa cu dunamento di un certificado na tur e participantenan. Y atrobe e docentenan encarga cu e dunamento di les lo ta docente suficientemente califica y cu suficiente experiencia cu docencia di Papiamento. E idea tras di e les publico aki ta, fuera di promove conocemento di Papiamento, pa despues (yuda) organisa of promove organisacion di curso completo di Papiamento (na diferente nivel) pa nos comunidad. E programa lo brinda e participantenan tambe un lunch di cortesia y e lesnan mes tambe lo ta completamente gratis.
Fundacion Lanta Papiamento cortesmente kier invita tur persona interesa pa cera conoci cu e dos aspectonan menciona -gramatical y ortografico- di Papiamento, pa inscribi via e-mail na ramontodd@setarnet.aw pa mas tarda dia 24 di april pa nan por participa na e Les Publico di Papiamento. FLP encarecidamente ta pidi tur persona cu a inscribi aña pasa y NO a haya chens di participa pa inscribi di nobo notificando esey. Henter e programa di Les di Papiamento lo tuma luga na Instituto Pedagogico Arubano (IPA) na San Nicolas, diasabra dia 3 di mei 2014, entre 10 or di mainta y 3 or di atardi. Esnan cu inscribi y wordo acepta lo ricibi via e-mail un programa di e dia. Fundacion Lanta Papiamento di antemano kier gradici tur interesado!


text:
Diahuebs merdia Gobierno di Aruba representa pa Prome Minister di Aruba, mr. Evelyn Wever-Croes hunto cu Minister di Integridad, Ursell Arends, a tene un conferencia di prensa pa informa tocante algun decision tuma relaciona cu e reforma fiscal. Den esaki nan a anuncia cu a para introduccion di BTW per 1 januari 2023 y lo reemplasa esaki cu un aumento den tarifa di BBO pa 2023. Ta premira cu e aumento aki lo ta entre 1 pa 1.5% extra riba e 6% cu tin actualmente. Según prome minister a enfatisa, a tuma e decision aki despues di a tene reunión cu gremio y tambe algun otro partner strategico di comunidad.
ATIA, como representante y voz di comercio y su miembronan, ta desmenti e ponencia aki y kier clarifica cu ATIA ta pro BTW. Ya ta pa algun tempo caba cu ATIA a bin ta adverti Gobierno di Aruba cu nan ta tardando cu nan decisionnan relaciona cu introduccion di BTW.
Un aumento den BBO mas cu claro ta un solucion facil, pero no ta locual ta corecto. Mester considera cu esaki lo traduci den cu e cumplimento di pago di belasting lo reduci, cu consecuencia significante pa esun nan cu ta paga nan belasting debidamente. Pues, en bes di a introduci, manera priminti, un sistema di impuesto simpely indirecto, a opta pa aumenta BBO, hustificando esaki cu e efectonan inflatorio di un introduccion di BTW.
Un biaha mas ATIA ta cuestiona cierto decisionnan di gobierno y alabes ta di opinión cu gobierno no ta cumpliendo cu locual a anuncia desde un principio y cu locual ta stipula den e Landspakket firma cu Gobierno di Hulanda


text:
Oficina di Koningin Wilhelmina Fonds ta habri bek 15 di augustus
- admin
- July 13, 2022
Koningin Wilhelmina Fonds Aruba ta informa cu en coneccion cu vakantie nos oficina lo ta sera di Diaberna 15 di juli te cu diabierna 12 di augustus. Dialuna 15 di augustus nos lo ta bek na oficina segun nos orario regular cual ta 9.30am-12.30pm. Pa cuido di pashent terminal (Thuiszorg), por fabor tuma contacto cu: […]Read More
Pisca ta proteha contra cancer?
- admin
- July 13, 2022
Un mochi di pisca cu funchi. Of sopi, balchi, of piskechi. Pisca ta dushi y saludabel. Pero pisca ta yuda proteha contra cancer? Wel, no ta conoci ainda si pisca tin relacion directo cu cancer, pero come saludabel ta yuda reduci bo chens di haya cancer. Hopi sorto di pisca ta contene vitamina B6, B12, […]Read More


text:
Sèptèmber ta nos luna di kolèkt i nos tin mester di abo pa por aserká hendenan pa un aporte na PWF. Ku e aporte aki PWF por sigui hasi su trabounan pa pashèntnan di kanser i por sigui duna aporte finansiero na e sektor di kuido. Registrá bomes i kolekta huntu ku nos.
Registra komo kolektadó
Nos ta hopi kontentu ku bo ke yuda!
Pa por yega na e metanan di e fundashon, Prinses Wilhelmina Fonds ta tene un kolekta tur aña na luna di Sèptèmber. Kolektadónan di PWF ta aserka donatùrnan na diferente manera:
- aserka empresanan personal pa pidi un donashon
- por yuda den e ‘callcenter’ kaminda ta aserka e empresanan telefónikamente
- para ku buzon na lokashonnan stratégiko
- sòru pa e buzonnan ku mester tei na, por ehèmpel: kasa di supermerkadonan i botikanan i na misanan
Tin un komishon di kolekta bou di guia di e dos tesorero di e hunta di direktiva ku ta kuminsa hasi preparashonnan for di den februari.
Abo ke registrá komo kolektadó?
Bèl i puntra pa sra.Grace Goede-Martina riba:
+599 9 461 1998
òf meil na info@spwfcuracao.org.


text:
Henter e area di waf a bira disponibel pa crea un desaroyo na momento cu algun aña atras a muda e waf di carga na Oranjestad pa Barcadera.
E proyecto di Port City lo tin un inversion priva di $500 miyon dollar cu lo crea un spinoff economico hopi grandi pa nos pais. Tambe e lo crea hopi cupo di trabou, entrada pa APA, Gobierno y contribui grandemente na nos GDP.
Pa hopi aña caba Gobierno a intercambia pensamento, a reuni y scucha e stakeholders pa asina dicidi kico ta bira e destino di e terenonan na waf di Oranjestad. Despues di e consulta cu stakeholders Gobierno a tuma e decision cu e proyecto di Port City lo bira un mix caminda lo percura pa gran parti di e tereno keda habri cu naturalesa y tambe pa e keda disponibel pa comunidad por haci uzo di dje.
E proyecto:
E proyecto di Port City ta un masterplan, un proyecto hopi ambicioso caminda ta bay crea un ciudad nobo pa futuro cu lo tin un tempo di ehecucion di entre 10 pa 15 aña. E ta bira un mix di boutique hotelnan, condominio, espacionan abierto, caretera cinico, boardwalk, area di parkeo y landscaping.E lo mester bira e proyecto di calidad super halto cu desaroyo di boutique hotelnan exclusivo. E promer fase lo cuminsa banda di ex Bushiri hotel te cu e retonde di Wendy’s.
APA lo ofrece e terenonan aki por medio di ondererfpacht. E desaroyodador cu gana e destaho publico lo mester paga 40% di e erfpacht di manera delanta y e resto di 60% durante un periodo di 60 aña. Entradanan cu lo wordo genera, APA lo inverti bek den infrastructura, caretera, landscaping, boardwalk y mantencion di esaki.
Den e proyecto di Port City lo bay enfoca hopi riba sostenibilidad den e construccion caminda tur e edificionan ta haci uzo di e certificacion di LEED (Leadership in Energy and Environmental Design) y uzando e modelo di “circular economy”. E cuidad cu lo wordo crea ta bay ta hopi eficiente na momento di uzo y re-uzo di recursonan, esaki ta haci e proyecto “green” y hopi moderno y sostenibel.
E destaho publico lo tuma lugar e aña aki mes y pa otro aña e proyecto lo mester ranca sali.


text:
Bo tin algun pregunta? Klek riba e siguiente link.Tuma kontakto >
Publiká riba 29 August 2016
Disponibel na hulandes tambe
Willemstad – Un parti importante di e maneho fiskal stringente ta kòntròl mas intensivo riba kumplimentu di e asina yamá “Landsbesluit administratieve sanctie bij niet nakomen fiscale verplichtingen.” Den último tres siman ku ta tras di lomba Stichting Overheids belastingaccountantsbureau (SBAB) a tene kòntròl riba kumplimentu dor di negoshinan ku mester tin un kaha ku ta registrá benta i atministrashon. E kòntròl a tuma lugá a base di e ordenansa aki ku a keda kambiá.
Di e total di 328 negoshi ku SBAB a kontrolá for di 1 di ougùstùs último te ku awor, na 248 (kasi 74%) di negoshinan kontrolá a konstatá un òf mas infrakshon. 6 negoshi, komo konsekuensha di kontròl i infrakshon konstatá, a keda será pa 7 dia i 7 a keda será pa 3 dia. E dos infrakshonnan ku mas a keda konstatá tabata omishon di uso di un sistema di kaha fiskal i entrega di un bòn (korekto).
Un petishon ta bai na tur komersiante pa tene nan mes na e stipulashon den lei pa evitá sanshon atministrativo, manera seramentu di e negoshi pa mas dia. Durante di e kontròl ta kontrolá siguiente puntonan ku tin di haber ku e sistema di kaha fiskal i e bòn entregá via di e kaha na kliente:
– Si ta usa un sistema di kaha fiskal;
– Si e sistema di kaha fiskal ta seyá;
– Si e sistema di kaha fiskal ta funshoná debidamente i si ta mantené esaki;
– Si ta hasi uso di un bòn di kaha manera stipulá dor di SBAB den kaso ku e sistema di kaha fiskal no ta funshoná;
– Si ta entregá un bòn di e sistema di kaha fiskal, ku ta kontené siguiente informashon:
Banda di esaki por hasi kòntròl atministrativo i di dokumentunan relevante di atministrashon. E kòntròl aki primariamente ta basá riba siguiente stipulashon legal: Artíkulo 28a di Ordenansa General ku ta regarda Impuesto (ALL), artíkulo 43 di ALL, i artíkulo 44a di ALL.
E stipulashonnan aki den lei ta disponibel riba website di SBAB, esta www.stichtingbab.com. Naturalmente tur otro stipulashon relevante i ku tin relashon ku e stipulashonnan aki den lei ta keda na vigor i ku por spera ku ta kontrolá riba nan tambe. Meta di e kontròl ta pa mehorá e kumplimentu di esun responsabel pa deklarashon i pago di impuesto afin ku e ta paga lokual ku e mester kolekta komo impuesto riba benta i otro impuestonan ku ta relatá na esaki. Den kaso ku e no kumpli ku e disposishonnan hurídiko aki por sera e establesimentu, despues ku e negoshi risibí un amonestashon i un kargo pa mehorá (last tot herstel) pa un periodo entre 3 dia te ku un aña, dependé di kuantu bes SBAB konstatá un infrakshon.
Un apelashon riba tur empresario pa sòru pa nan atministrashon ta kumpli ku lei i ku e ta disponibel i aksesibel.
E mihó kontroladó ta e siudadano ku ta eksigí un bòn korekto ora ta hasi kompra. Esmas ya tin basta tempu kaba ku e ta legalmente reglá ku esun responsabel atministativamente i ku su aktividat ta konsistí di (a) benta di bibida i líkido, (b) benta di artíkulonan di konsumo (c) drechamentu di artíkulonan pa konsumidó (d) servisio personal, a base di artíkulo 44a, insiso unu (ALL) ta obligá na momentu di entrega di produkto òf servisio pa entrega un bòn di kasa fiskal (artíkulo 7.2 di e “Ministeriële regeling formeel belastingrecht” (P.B. 2013, 63), manera modifiká den PB 2014, 81 i ku a drenta na vigor 1 di òktober 2014)
Den kaso ku un bòn no ta kumpli ku eksigensianan manera p.e. no tin un deskripshon kla di e produkto òf tin un porsentahe di OB ku no ta klòp, e siudadano por manda esaki pa SBAB, inkluyendo un splikashon kòrtiku na fiscalpro@sbab.cw òf tuma kontakto ku SBAB na telefòn 734-2728. Por yama di djaluna pa djabièrnè di 08:00 – 12:00 i 13:00 -17:00 ‘or. Riba e website di SBAB (www.stichtingbab.com) tin tur stipulashon legal na kua un bòn mester kumpli ku né.


text:
Na luna di oktober a inicia e programa “Hoben Activo, Hoben Feliz”, na unda cada dos siman ta introduci un deporte nobo. Den e prome dos lunanan e muchanan a cera conoci cu e deportenan di basketball, table tennis, karate y atletiek. E meta di e programa aki ta pa stimula e hubentud pa ta mas activo y saludabel. E programa aki ta tuma lugar na Sport Centrum San Nicolas riba dialuna y diaranson for di 3:00 pa 5:00 di atardi. Actividadnan durante e programa ta wordo dirigi na muchanan di 9 pa 13 aña. Intencion ta pa e lesnan wordo duna door di e clubnan di San Nicolas pa asina ta mas facil pa e muchanan por join despues di e programa.
Durante e luna di januari lo ofrece lesnan di Taekwondo dia 21, 23, 28 y 30 di januari. Luna di februari lo ofrece lesnan di Volleybal, e prome dos simannan, dia 4, 6, 11 y 13 di februari y e ultimo dos simannan di februari lo ofrece lesnan di Self Defense, dia 18, 20, 25 y 27 di februari. Luna di maart, april y juni e lesnan lo lo continua cu algun otro deporte cu lo wordo anuncia despues.
Pa participa na e programa HAHF por pasa registra na Sport Centrum San Nicolas entre 7:30am-4:30pm. Inscripcion ta completamente gratis y tur mucha cu ta participa na e programa mester trece paña y keds adecua pa deporte.
Pa mas informacion di e programa por yama IBiSA libremente na 5848903/5824987 of manda un email pa schoolsportibisa@gmail.com
. Tambe por bishita e Facebook page di IBiSA Aruba pa mas informacion di e programa aki.


text:
Relato Anual 2019
Algemene Rekenkamer a publica su Relato Anual pa aña 2019. E relato ta duna un resumen di e actividadnan ehecuta durante aña 2019. E relato ta elabora ariba diferente investigacionnan haci durante aña y accionnan tuma pa cu e plan strategico 2019–2022. Tambe ta elabora ariba diferente programa di educacion y desaroyo profesional pa asina garantisa un calidad halto di e instituto y su auditoria. Na final ta duna un bista completo ariba e administracion financiero y un evaluacion di e accountant pa aña 2019.
Ta posible tambe pa pidi un exemplar pa medio di yamada na telefoon 5825448 of email: info@rekenkamer.aw.
Algemene Rekenkamer ta informa tambe cu recientemente a publica e rapport tocante e investigacion di e cuenta anual 2018 di Pais Aruba.Scroll To Top


text:
Entrante 1 di oktober 2019, SETAR ta lansa un pakete nobo yama SETAR Complete 60+. SETAR Complete 60+ ta un pakete na un prijs atractivo pa clientenan 60+ di SETAR.
E pakete di SETAR Complete 60+ ta un pakete beneficioso cu ta ensera e tres servicionan di cas cu ta telefon di cas, cable y internet den un solo plan. Clientenan 60+ tin escogencia entre dos plan, esta Start up plan of e Premium plan cu ta e pakete completo.
Cu escogencia di un di e plannan aki, clientenan 60+ por disfruta di minuutnan gratis pa yamadanan pa telefon fiho, un “channel lineup” cu mas canal y speednan di internet mas halto (te cu 170 of 250 Mbps), tur den un solo cobranza.
Ademas, SETAR ta anuncia cu entrante 1 di oktober 2019 tur pakete di SETAR Complete (regular y 60+) lo conoce aumento di minuutnan gratis pa yamadanan di telefon fiho y e orario den cual e por wordo uza. Clientenan awor por hasi uzo di e minuutnan gratis durante henter dia.
Pa mas informacion bishita www.setar.aw of yama 525-1700. Clientenan 60+ di SETAR interesa por pasa cualkier Teleshop di SETAR of SETAR Store pa aplica pa SETAR Complete 60+.


text:
Nos Dios ta maravioso. El’a krea shelu, tera i tur loke tin riba dje.
Mundu kompletu ta di DjE, manera El’ a bisa ku tur kos ta bon.
Pues, nos no ta duda den Su kreashon. Su kreashon ta magnífiko i sensashonal.
Ki bunita ta ku nos por apresiá Su kreashon, nos tambe ta parti di Su kreashonnan.
Pa kaba di diskribí Su obranan maravio so, riba un 15 di yüli 2006 El’a bendishoná nos ku un prestigioso radio, ku nos ta sumamente kontentu kuné.
Nos tabata tin e previlegio di por a koroné ku un nòmber …ku sin duda nos a yamé…….” Gospel Star Radio”.
Un radio kaminda alabansa, adorashon i gradismentu ta na promé luga.
Un radio kaminda pa medio di Dios Su milagernan ta keda marka historia i pa medio di testimonionan, edifiká fe di otronan.
Un radio ku ta lagabo sinti ku bo ta un pèrla presioso.
Bo bendishon Señor ta riba nos tur dia pasobra Bo presensia ta manifestá den nos pa medio di Bo radio, esun outéntiko….. aleluya…..Tur honor i Gloria na Bo Señor.
Gospelstarradio


text:
Diamars anochi e comision di apelacion (Beroepscommissie) di Arubaanse Voetbal Bond (AVB) a reuni riba e beroep cu Deportivo Nacional a entrega contra e decision di directiva di AVB, relaciona cu e ultimo wega hunga den liga “Division di Honor” entre SV Dakota y Deportivo Nacional. Despues di deliberacion interno, e comision a duna Deportivo Nacional rason den nan ponencianan y como tal e wega final pa e titulo di campeon lo bay entre SV RCA y Deportivo Nacional.
Directiva di AVB mes no a participa den e decision aki pa dos motibo. E prome ta pasobra Beroepcommissie ta traha independiente. Y e di dos motibo ta pasobra cu e beroep ta contra e decision di directiva di AVB mes y no contra e protesta di SV Dakota.
Pa awor, e decision aki ta final, tanto pa Deportivo Nacional como pa directiva di AVB y manera cu reglamento ta prescribe, e decision ta “bindend voor alle partijen”. Despues cu AVB a ricibi dicho decision lo cuminsa prepara pa organisa e weganan final. Mester tene en cuanta cu e 4 dianan cu ta stipula pa regla pa por organisa un partido. Probablemente e prome di e tres weganan lo cuminsa otro siman.
Ta bon pa menciona cu tawata tin hopi critica ariba AVB, entre otro cu no tin transparencia y cu AVB no ta sali informa encuanto e caso. Desde un principio AVB a informa cu na momento cu un beroep keda entrega, esaki tin un proceso cu e tin di encamina. AVB a pidi pa duna e comision e espacio necesario pa nan por trata e caso debidamente y pa nan por tuma un mihor decision cu ta posibel. AVB tawata di opinion cu tanten cu no tin un decision no lo duna ningun comentario pa asina evita cu e comentarionan por wordo mal uza.
Despues cu AVB a tuma nota ayera nochi y awe durante henter dia encuanto un noticia cu tawata circulando rond ariba social media cu Deportivo Nacional a hanja razon den nan beroep, AVB a opta pa no reacciona pasobra AVB tawata en espera di e decision final for di e comision di Apelacion. AVB ta di opinion cu mientras no ricibi e decision final no por reacciona ariba insinuacionan. Pues awor cu e decision a keda entrega na AVB, e clubnan a wordo notifica y awor tin cu bai organisa e Play Off final.


text:
jeandry mathilda
-
Barranquilla2018
Tennis di Mesa a cuminsa
Despues di hunga dos wega diasabra mainta y como tambe atardi. Jeandry Mathilda ta conta mas riba su experiencia aki…Read More »
-
Barranquilla2018
Jeandry a inicia su participacion
Awe mainta e deporte di Table Tennis a inicia. Jeandry Mathilda cu a gana su clasificacion pa e Weganan Centroamericano…Read More »
-
Barranquilla2018
Atletanan na e apertura di Barranquilla2018
Jeandry Mathilda ta conta mas di su experiencia durante di e inauguracion y como tambe splica mas riba su preparacion…Read More »


text:
Mama di mi yu no ke pa mi rekonose nos yu.
Un bon siman hopi bendishon na tur mi fiel lesadónan. Esta dushi, ambiente di Pasku a drenta i den fin di siman ku tur e yobida ku nos a haña, ma saka tempu pa bishita diferente área kaminda lusnan bunita ta kologá pa trese ambiente. Ban gosa di e temporada aki ku serenidat i rèspèt pa otro. Anto kòrda no fòrsa bo pòtmoni, bai trankil i segun bo forsa.
Ata e pregunta di siman:
Bondia, bon siman mi ta un tata hopi hostiná e dianan aki, mi partner ku mi tabata biba ku n’é a kaba di duna lus na nos yu. Nos tabata tin un problema i el a kore kumi foi apartement. Mi a purba di tur manera pa e pordonami, mi a yud’e durante su embraso ku tur kos paso ta mi yu tambe e ta karga. No ku awor ku nos yu a nasé e no ke pa mi rekonesé mi yu. Señora mi tin mester di yudansa.
Danki pa e pregunta i laga nos ban wak kiko lei ta stipulá enkuantu e situashon aki i asina duna mener un lus. Rokonosementu di yu por tuma lugá, prome ku yu nase, na momentu ku op e yu, i despues. Si den kaso bo ta kasá ku e mama e yu ta di bosnan dos, pasó el a nase den matrimonio. Si ta biba ta biba ku e mama of e situashon ku kada ken ta biba den nan kas, mester hasi e proseso di rekonosementu. Komo no ta yu ku a nase den matrimonio e ta yu di su mama, e muhé ku a trese na mundu. Esei ta trese ku né ku e mama mester duna bo autorisashon promé ku por rekonosé e yu na kranshi. Segun lei outorisashon di e mama ta nesesario te ku 16 aña di e yu. Lei ta stipulá tambe ku si e yu hasi 12 aña e tambe mester duna su outorisashon.
Den kaso ku e mama no ke duna autorisashon i e tata ke rekonose e yu, lei ta stipulá ku esaki mester bai via di Korte; e asina jama “vervangende toestemming” o sea ‘Pèrmit remplasá’ Pa hues duna e yu tòg fam di tata ounke e mama no ké, e tata mester kumpli ku sierto kondishonan. Esun prinsipal ta ku bo mester ta tata biológiko di e yu, rekonosimentu di e yu lo no stroba e mucha ni e mama, i tambe mama mester kòrda ku e mucha tin derechi riba e asina yama ‘family life’ esta ‘biba den famia’, manera tratado internashonal a dekretá. Nos por konkluí ku tin un lus na final di e tunel pa mener. Kòrda si ku rekonosementu no ta duna mener derechi outomátiko riba e yu. Mener mester pidi esaki via di un Hues. Semper un abogado por juda pa hasi e kaminda mas fásil.
Tene na kuenta ku ora bo a rekonosé bo yu, ku bo tin deber di kriya bo yu, pasó abo ta bira su tata hurídiko, esei kemen ku e tin un laso familiar ku bo, e ta haña bo fam of un kombinashon di fam, i e ta bira bo heredero. Pues ya bo sa, si bo partner no ke pa bo rekonosé bosnan yu i abo si ke, bo por kana e kaminda via di Hues na Korte i tambe den e proseso pidi “ouderlijk gezag” esta “ Derechi paternal”mes ora. Kòrda tur mucha tin derechi di sa di unda na ta bin i tambe derechoi di biba un bida den famia esta ‘Family Life!’


text:
SETAR, como partner oficial di Telefon pa Hubentud desde su fundacion, ta contento di por aporta na realisa number 918 entre Sint Eustatius y Telefon pa Hubentud.
Na 2019, SETAR a wordo acerca pa Openbaar Lichaam Sint Estatius pa establece un linea di ayudo pa muchanan y hobennan cu ta biba na Sint Eustatius por medio di Telefon di Hubentud. Asina aki muchanan y hobennan na Sint Eustatius por ricibi oido, guia y/of conseho gratis y anonimo for di boluntarionan di Telefon pa Hubentud.
SETAR ta ofrece e yamadanan di interconnect cu ta drenta pa e number aki completamente gratis conhuntamente cu otro partnernan den telecomunicacion.
Diaranson 16 di maart den oranan di merdia e prome yamada a wordo haci pa 918 for di Sint Eustatius y a ring na Telefon pa Hubentud na Aruba, p’asina oficialmente lansa e number 918. Di e manera aki SETAR ta aporta na expande e plataforma di comparti conocemento cu Telefon pa Hubentud ta brinda, awo un realidad na Sint Eustatius.


text:
Oranjestad: Un otro persona cu a ricibi e reconocemento di Baluarte Deportivo ta Sr. Ricardo ‘Cado’ Kock cu sigur no ta desconoci den e mundo di drag race na Aruba. For di aña 1982 sr. Kock ta ‘driver’ di Big Joe Racing Team. E nomber di ‘Big Joe’ cu su ‘driver’ Ricardo ‘Cado’ Kock ta na honor di sr. Jose Maria ‘Joe’ Kock (Q.E.P.D.) cu ta hopi conoci den e mundo di drag na Aruba y Caribe. Tempo sr. Jose Maria tabata na bida, tur hende tabata yam’e ‘Big Joe’, pasobra e tabata un persona hopi grandi di estatura como tambe den su forma di ta. For di aki a nace e nomber di e racing team. Big Joe Racing Team su prome auto tabata un Chevy Nova cu a wordo cumpra 24 di februari 1982. E Chevy Nova a haya e nomber di ‘Mr. Big Joe’. E prome careda cu Big Joe Racing Team a participa aden tabata durante apertura di e Pista di Palo Marga na aña 1983 dia di aña di La Reina. Na aña 1985 ‘Mr Big Joe’ cu su ‘driver’ Ricardo ‘Cado’ Kock a sa di saca cara di Aruba den grandi ora a conkista e titulo maximo di e prome careda internacional di ‘Pan American Race of Champs’ na Aruba. Por cierto e Chevy Nova aki ta activo te cu dia di awe y ta hopi popular y gusta cerca e gran fanaticada di drag race aki na Aruba. Na november 1989, e ‘transmission’ di e auto a explota y aki ta caminda cu Big Joe a keda for di careda pa un periodo di casi 1 aña. Big Joe racing team cu su ‘driver’ Cado Kock a sa di conkista varios titulo durante di tur su añanan di existencia y tur esaki danki na un grupo grandi cu semper a para tras di e ekipo completo. Awendia Big Joe Racing Team ta un di e ekiponan di mas grandi y admira di Aruba.
Premio Excelencia den Deporte y Minister Endy Croes ta felicita sr. Ricardo ‘Cado’ Kock cu reconocemento Baluarte Deportivo 2021 danki pe dedicacion amor y aporte den e deporte di drag racing.


text:
Mi a purba mustre locual mi kier riba cama, pero esaki no a yuda y awor a proposito mi ta evitando di hasi sex cune. Despues di 12 aña di un partnership fantastico den tur otro aspecto, ami no sa kiko mas pa haci.
Mi casa no tawata sexualmente experiencia ora nos a conoce otro. E no tawata virgen pero tampoco e tawata tin un relacion di largo duracion pa siña e arte di intimidad. E tawata insigur tocante esaki y mi a bise cu nos lo tin e resto di nos bida pa explora. Mi a purba mustre locual mi gusta uzando buki, pelicula, articulonan y sextoys. Mi no ta pidi hopi, pero ta parce cu e momento cu e drenta den accion, e ta lubida tur locual nos a combersa. Esaki ta frustrante, y mi ta haci mi best pa finalisa e acto mas lihe cu mi por.
E ta bin y e ta bira bai drumi lagami disgusta y insatisfecho. Awor mi ta sinti cu activamente mi ta evitando sex cu mi pareha. Mi tin deseo sexual y mi ta masturba 2 pa 3 biaha pa siman pa satisface mi mes. Mi ta desea cu mi no lo mester a haci esaki. Mi ta sinti culpabel cu ami ta e unico persona cu tin e derecho di ta intimo cune, pero mi no ta cumpliendo cu mi deber como casa y como pareha intimo. Mi ta stima mi casa cu tur mi curason. Tur otro aspecto di nos bida ta maraviyoso. Su orguyo ta pone cu e ta nenga di bai tuma terapia. Asta pa papia di esaki ta un insulto pe. Pero, despues di 12 aña, ami no sa kiko mas pa paci. Bo tin un conseho pami?
No hala atras. Reconecta cune. E situacion no lo mehora si bo no haci esfuerso pa pushe pa satisface bo. No tin nada robes cu tuma control. Esaki por ta e miho manera pa eduke. Bukinan y pelicula por duna ideanan general, pero no ta facil pa pone esakinan den practica, pues mayoria parehanan mester di instruccionnan specifico. Tur muher ta unico den su deseonan sexual, y abo merece pa bo necesidadnan wordo satisface. Pero pa logra esaki bo mester duna instruccionnan explicito y detaya, y build esaki up den fase. Pues, tene pasenshi, hacie un wega divertido y erotico, y recompense ora e haci algo correcto.
Mi ta stima mi casa, pero su limitacionnan sexual ta afectando nos matrimonio
Mi a purba mustre locual mi kier riba cama, pero esaki no a yuda y awor a proposito mi ta evitando di hasi sex cune. Despues di 12 aña di un partnership fantastico den tur otro aspecto, ami no sa kiko mas pa haci.


text:
Update semanal di COVID-19 na Aruba.
ORANJESTAD- 9 juli 2021. Datos colecta den siman di 2 pa 8 di juli ta indica cu 27 caso positivo nobo a keda registra di cual 16 ta residente y 11 ta turista. Tambe a recupera un total di 19 persona cu ta haci cu awe 9 di juli Aruba tin un total di 33 caso activo di cual 17 ta residente y 16 ta turista. E average di casonan positivo pa dia ta 4 cuta representa un ‘positivity rate’ diario di 6%. Di e 27 casonan nobo registra, unicamente 4 tawata tin vacuna.
Casonan di fayecimento relaciona cu COVID ta na 107.
Hospital ta informa di tin interna riba piso general di COVID 5 persona di cual 2 ta turista, 3 local y den ICU tin 1 local. Di esnan local interna, ningun tin un historia di vacuna.


text:
Stanley Clementina x Jayh Jawson ‘Mijn Only’
Pa promé biaha dos titan di músika karibense na Hulanda, Stanley Clementina i Jayh Jawson, ta uni forsa den un kolaborashon maestral titula ‘Mijn Only’. E kantika ta un deklarashon di amor na e persona speshal den nos bida, unda ta eksaltá salta su balor inkomparabel despues di a konkistá tur reto i prueba.
Stanley Clementina i Jayh Jawson tin un amistat di basta aña, unda semper nan por filosofiá di bida i alabes dialoga riba desaroyonan den e industria di mú
sika. Anteriormente, e dos artistanan nunka a kolaborá ku otro komo vokalista, pero esei a kambia ku ‘Mijn Only’. Porfin a yega e momentu pa deleita nos ku un kolaborashon unda tur dos su estilo musikal ta keda kombiná. Si Stanley a areglá i produsí diferente kantika pa Jayh, kual lo keda lansá de futuro serkano. Aña pasa, Jayh a saka ‘Wowo Sera’, e promé hit di diferente produkshon ku nan a kolaborá riba dje.
Stanley ya a establesé su mes komo un pionero di kompa na papiamentu i ta konosí pa su produkshonnan ku diferente artista den e genero di Afro Beat. Na 2021, Stanley a drenta den studio ku artistanan hulandes konosí manera Ronny Flex i Jonna Fraser i asta gana un ‘Gouden Award’ ku Frenna pa su kantika ‘Ghetto Youth’. Tambe Stanley a produsí ‘Kòrsou ta dushi’ i tambe ‘Deep Down’ pa e banda K’Ribe. Na mart di 2021, den un intento pa tene tur hende anima durante e ‘lockdown’ kousa pa e pandemia di COVID-19, Stanley i varios amigu músiko a hasi un presentashon virtual titula Trans-Atlantic Connection’. Durante e espektákulo musikal aki, artistanan manera kantante Clifton End, Qushannick ‘Qshans’ Thode i rapper i bailarin Remses ‘MuisjeMuis’ Rafaela a duna un presenta inolvidabel.
Kolaborashon ku Jayh Jawson
Kantante Jayh Jawson ta konosí pa su estilo sensual i romántiko, unda e ta kombiná R&B, Hip Hop i músika karibense. Pa mas ku un dé
kada, Jayh ta deleitando nos ku varios hit entre otro ‘Mijn Baby’, ‘Mooie Dag’, i ‘Volgende Stap’. Na 2011, Jayh ta firma ku label hulandes Top Notch i ta debuta su promé álbum titula ‘Jayh Jawson’. Na 2014, Jayh ta lansá su propio label Avalon ku su rumannan i ta firma diferente artista manera Zefanio. Tambe Jayh ta sigui traha su mes produkshonnan manera ‘Ik heb Je’, ‘Hoe laat’ i e mega hit ‘Ballon’ ku Broederliefde. Tabata un reto agradabel pa Stanley kombiná e estilo romántiko di R&B ku Jayh ta konosí p’e, huntu ku e ritmo melódiko i sensual di Kompa. Stanley a sera su mes den su studio i despues di algun tempu, a manda e kantika pa Jayh. Stanley ta atmití di tabata yen di antisipashon, ya ku Jayh por ta krítiko ora e ke krea bon músika. Pero Jayh a gusta e melodia i areglo di ‘Mijn Only’ mesora i huntu, Stanley ku Jayh a kaba e teksto di e kantika. E resultado final ta un homenage na amor berdadero, perfekto pa tur namorado. “Pami ta un honor pa kolaborá ku un bon amigu, ku alabes ta konsiderá e ‘Godfather’ di músika urbano karibense na Hulanda,’ Stanley a deklará finalmente.
Pidi pa ‘Mijn Only’ na tur radio popular of kanal di televishon i chèk e video clip riba e kanal di YouTube di Stanley Clementina.
Tambe por akudí na e página sosial di Stanley Clementina na Facebook.com/stanley.clementina i Instagram @stanleyclementina. Pa informashon di Jayh Jawson chèk su Instagram @jayh_jawson of akudí na Avalon@avalonmusic


text:
Nos naturalesa ta brinda nos hopi forsa curativo. Hopi biaha nos no ta conciente di esaki. Esaki ta e rason pa trese un workshop cu e tema ‘Wellness cu puro naturalesa’ pa abo cu kier un experencia diferente!
E workshop ta un iniciativa di Comprondiendo Bida y Camacuri Residence cu ta bay introduci tambe un programa di wellness como parti di su servicionan. A scoge pa cuminsa oktober 1, den e luna di prevencion di cancer y brinda e workshop pa un prijs special di solamente 25 florin pa nos hendenan local.
Di e forma aki kier duna e oportunidad pa tur hende sinja algo balioso pa nan bida na un prijs abou. E ta un oportunidad pa trese hende hunto na un forma ameno y cu un concepto diferente.
Den e actividad aki e participantenan por pone nan preocupacion di tur dia un banda y traha tempo pa nan mes.
Awendia hopi hende tin mesun issues, hopi trabou y bida druk, dus ta bon pa nan para keto un rato y relaja, malcria bo mes, hasi bo cabes bashi y ta bezig cu bo curpa.
Ta bon pa nos realisa cu nos curpa ta e vehiculo pa tin un bida saludabel. Pesey ta bon pa dun’e atencion cu e merece.
E workshop ta pa hende di tur edad, pa hende muhe y homber. Nos ta invita bo pa traha tempo pa bo curpa na un forma preventivo y sinti bo mes bon cu bo curpa. Sinja sinti, kico bo ta sinti eigenlijk ora bo ta duna atencion na bo curpa? Biba cu bo curpa den e momento, cu atencion dirigi (mindfulness). Cada dia nos ta ripara cu tin mas hopi caso di cancer. Nos ta puntra nos mes pakico y kico esaki tin di hasi cu nos forma di biba?
E workshop ta preventivo y ta laga nos comunica cu nos curpa. Nos por sinti si e ta saludabel y con pa manten’e saludabel, sin warda te ora nos tin sintoma. E ta un actividad carinjoso pa bo cartera, e ta sinja con pa relaja pa poco placa cu judansa di naturalesa, dor di usa loke naturalesa ta ofrece. Aruba tin asina hopi pa ofrece y ta bon pa nos ta conciente cu no ta tur cos mester costa hopi placa.
E programa ta ensera rek y strek, scrub cu judansa di lama, massage bo mes cu hot stones di Aruba y azeta di massage cu bo mes por traha, meditacion relajante y caba cu dushi thee cu nootjes, koeki y fruta.
Ki dia? Diasabra, 1 di oktober, di 4.30 atardi te 6.30. E ta cuminsa y caba na Camacuri Residence, cu un parti na lama.
Mas info & registra? Tel. 741 3300 (Ingrid) Tel. 734 1994 (Francis) of bay na e website di Camacuri of Comprondiendo Bida of Comprondiendo Bida riba Facebook.


text:
‘Un ser inteligente ta e principio di tur cos’ – Jean Jacques Rousseau
Mi tabata scuchando un programa riba famia y etica. Hopi interesante pa scucha cu como nacion nos tin cu tuma ensenjansanan riba etica y moral na serio. E presentador ta puntra: ‘E problemanan social y personal por tin di hasi cu ja nos no ta paga asina hopi atencion mas na balornan manera respet, integridad, responsabilidad? Kico ta bon y kico ta malo? Nos ta duna contenido na e palabranan aki ora nos ta splica nos yiunan na palabra chikito kico nan ta nifica. Tambe ta bon pa duna nan ehempel di bida diario, p.e. pa no mishi cu cosnan cu no ta di bo, maske con chiquito e por ta manera un pen di propaganda (no horta). Ta importante pa sinja nos yiunan kico ta nos bon custumbernan, p.e. cuminda hende ora bo topa nan riba caminda (bisa ‘bon dia, senjora’ of ‘meneer’).’
Continue reading “Nos famia ta e cuna pa sinja etica…”


text:
Boneiru tin ‘Fenty Music’!
Fenty Music ta un agrupashon musikal ku ta destakando na e isla di Boneiru. Ta trata aki di un banda ku tin apénas 1 aña di eksistensia i ya a marka su nòmber i entre otro a kompañá diferente konosido artista, ku tabata di bishita riba e isla. Relashoná ku esaki, nos a kòmbersá ku lider di e agrupashon musikal, kende ta Janou Troeman, “Manera semper, tur masterplan ta kuminsá na un idea! Fenty Music ta un idea di mi persona, aktual perkushonista i lider di e banda. Despues di a presentá e masterplan na Omar Robles Medina i tambe Faysel Francisco, huntu nos a pone e proyekto riba pia i te awe Fenty ta sigur un éksito na Boneiru.
Despues di a forma e tim, Fenty a hasi su debut dia 2 di Sèptèmber 2016 i ya a kompañá diferente artista for di Kòrsou i tambe internashonal, manera entre otro Dibo D, Hunnely Felicia, La Diva GG, Richie Rich, Danny Janga i tambe Jimmy El Leon”, Janou a splika.
Riba preguntanan hasí mas aleu, e la kontestá ku e banda Fenty ta konta ku un front ku ta konsistí di 3 kantante, kende nan tur ta hopi gustá. Ta trata di Gerald ‘Ger’ Alberto, ‘Beto’ Martis i tambe Jurnick “JC” Clarenda.
Miéntras ku esnan ku tambe ta forma parti di e famia di Fenty Music, ta Omar Robles Medina (Manager), Faysel Francisco (Direktor Musikal), Janou Troeman (Band Leader), Gino Offerman, Garrick Angela, Apo Martines, Almar Nicolaas, Farley Silvaro, Philip Bernabela, Jerrysen Albertus, Jose Daniel Lugo i Carlos Palencia.
Durante di e promé aña di eksistensia di Fenty, nan a sa di saka 2 piesa propio, ku ta “Lag’e lus paga”, kanta pa Gerald ‘Ger’ Alberto i tambe “Ku bo mi ke hasi”, ku ta interpretá pa ‘Ger’ i tambe Irsais. Huntu ku e piesa “Ku bo mi ke hasi”, Fenty a lansa tambe su promé videoclip. Durante di e periodo di Karnaval, Fenty a wòrdu koroná komo e banda di e temporada, unda nan a sa di logra e promé finalista den festival di tumba 2017. Esaki ku e tumba “Awe mi tei chang’é”, interpretá pa Jurnick “JC” Clarenda.
Banda di esei tambe “JC” a pega algun ‘Cover’, ku ta hopi toká i gustá, tantu na Boneiru, komo tambe na Aruba i Kòrsou. Ta trata di e piesanan manera “Bon Dushi”, “Felices Los 4”, “Bo no bèk” i tambe esun ku a hasi furor na Boneiru ku ta “Sebe”.
Resientemente Fenty a kaba di selebrá nan promé aña di eksistensia, den un fiesta baliabel huntu ku ADD9 i tambe DJ Ash i próksimamente tin sigur 5 piesa pa sali riba merkado. Unda komo primisia ku por wòrdu divulgá, manera Janou Troeman mes a deklará, lo ta un piesa unda ‘Beto’ Martis lo interkambiá di bos ku un dama super popular na Boneiru.


text:
MEP a trece Vaderpiet y lo trece Rincon
Partido MEP ta tuma nota di e comportacion ultimamente di Partido AVP. Un comportacion no solamente infantil pero sigur tambe anti pueblo di Aruba. Partido AVP parce cu no ta contento cu cosnan ta bayendo bon pa Aruba. Cada biaha cu bin un desaroyo bon y nobo pa nos pueblo, AVP ta yora, sapatia, critica y ta cuminsa papia locura pa asina bruha tera y tapa nan bagamunderianan di nan gobernacion.
AVP ta sapatia di rabia di tanto scucha di energia limpi mientras cu e unico cos cu AVP a haci ta masacra e companianan estatal. Uza fondonan pa paga locura tras di locura, paga avionnan priva pa trece Richard Brenson, Al Gore, biaha rond di mundo hunto cu nan prensa favorito, entre otro.
Partido MEP a tuma nota cu Parlamentario Gerlien Croes, un hoben politico cu den tempo record a pone su mes den e rating di 0 credibilidad. Un Parlamentario cu te ainda no por bisa di con e no por drenta Merca pero si ta bini cu yen storia. E mesun storianan cu AVP a conta rond mundo di nan vision di energia cu a wordo rechasa rotundamente. Pregunta na Gerlien, bo ta contra Energia limpi tambe? Pasobra boso Partido ta contra di tur desaroyo pa Aruba nada ta bon pa boso”.
MUNDIALMENTE TIN UN CRISIS DI ENERGIA
Awe, AVP kier cuestiona e molinanan di biento unda cu mundialmente tin un crisis di energia crea pa un guera na Ukraine. Segun Mike Eman, AVP si tawata tin un vision, un vision den tempo di bonanza. Ta bon pa nos recorda señor Eman cu no ta tur vision ta un vision adecua of realistico. Pa proyecta su vision irealistico, Mike Eman a uza e molinanan na Vaderpiet, cu tawata un proyecto di MEP bou maneho di señor Nelson Oduber, pa saca potret y paga miles di florin di placa di pueblo pa Mike Eman sali den tur revista. Di e manera aki, Mike Eman a crea un imagen di engaño. E vision aki a manda Aruba casi bancarota pa asina crea un imagen falso di nan lider Mike Eman.
PARKE DI MOLINA NO POR TA MAS CERCA CU 850 METER DI VIVIENDA
Urirama tawata mucho serca di casnan di hende y demasiado serca di Alto Vista.
Centenares di hende a protesta riba urirama. Tur color politico a uni pa e causa aki.
Parke di molina no por ta mas cerca cu 850 meter (straal) di un vivienda. Esaki ta haci cu no por ubica e parke unda cu ta riba nos isla. Rincon ta ubica pariba di nos isla y ta cerca di e parke di molina na Vaderpiet.
WEB, ELMAR Y UTILITIES ARUBA A UNI
Na 2019 a haci un pre-feasibility / un Masterplan pa Aruba su energia. Despues di e resultadonan ey, na 2020 a sinta hunto como grupo, Utilities Aruba, WEB, Elmar y haci diferente ehercicio. Resultado di e estudionan aki, despues cu e acuerdo cu Eagle a yega na un maximo cu e capacidad di biento nobo cu por wordo instala ta 65 Megawatt. Esaki ta un vision realisabel na unda a tuma e caminda corecto prome cu tuma un decision importante asina.
Piensa el ladron que todos son de su condicion. Pakico un destaho of (expression of interest EOI)? Hustamente pa transparencia. No manera AVP cu tur cos tawata bay sin ningun destaho.
E STORIA DI MIKE EMAN 100% GREEN 2020
E unico Green den e vision di Mike Eman tawata di su color politico. Su vision tawata un storia mas bien y e unico hendenan cu a kere e storia aki ta Franklin Hoevertz Mike de Meza y partido AVP. WEB mes tawata contra di e vision di Mike Eman y Mike de Meza.
LNG TA UN TRANSICION
Mescos cu hopi pais e ta un transicion pa energia limpi pero den combinacion cu parke di molinanan di biento y solar panels. Esaki a ser splica hopi biaha pa e Minister di Energia Sr. Glenbert F Croes.
LOCUAL SI AVP A HACI PA ENERGIA:
AVP no a laga nada cla, AVP tawata tin nada mas ideanan y proyectonan loco y absurdo y irealistico y a laga e companianan paga tur su locuranan.
Awor tin un energy policy carga door di tur stakeholder di energia na Aruba. Asina bo ta goberna drechi. Y Parlamentario Gerlien Croes y AVP por ta contento cu Gabinete Wever-Croes su vision, un vision husto pa nos pueblo, un vision realisabel, un vision corecto. Apesar cu e ta un vision cu lo laga nan sapatia mas, pasobra nan ta contra tur clase di desaroyo na fabor di nos pueblo, Gabinete Wever-Croes ta sigui traha na bienestar di nos pueblo.


text:
Fei St. Maarten caminda lider di fraccion di AVP, sr. Rene Herdé ta presidi e comision parlamentario di Aruba, den cuadro di reunion inter parlamentario di Reino Hulandes (IPKO), a declara cu e decision di minister Otmar Oduber di condiciona su retiro si no bin cambio den cierto puntonan di maneho di gobierno, tabata un sorpresa pa nan fraccion.
Parlamentario Rene Herdé a declara na Bon Dia Aruba, cu nan sa cu tin temanan importante cu nan tin cu discuti. Sinembargo e ta di acuerdo cu e lider partido di AVP, cu ta na su luga pa e mandatario papia cu e minister concerni, prome cu nan bay duna otro declaracion.
“No ta corecto pa ami bay duna declaracion aworaki, mientras cu nos tin palabra cu e minister presidente ta bay papia cu e minister concerni na corto plaso”, el a relata na Bon Dia Aruba.
Lider di fraccion di AVP a prefera di abstene di duna comentario aworaki pa e por keda den e mesun liña cu minister presidente y lider di partido AVP.


text:
Problemanan mental òf físiko
Independientemente di e tipo di problema (sea mental óf físiko) ku bo por tin, e prome kos ku mi ta hasi ta skucha bo historia. Foi adelantá mi ta manda un formulario di anamnese pa bo, riba kual bo por jena algun kos tokante bo bida a base di e preguntanan ku ta wòrdu hasí. Tambe mi ta hasi pregunta tokante karakterístikanan di bo mayornan i e eksperensianan di mas mihor pero tambe esnan di mas malu ku bo por ta tin den bo bida. Eventualmente lo mi por puntra èkstra information na loke mi ta komprondé for di e formulario. E promé seshón lo mi trata bo historia. Kiko por tabata tin asina tantu influensia riba bo, dor di kual bo ta eksperensiando ja sea pa un tempo largu òf kòrtiku un problema físiko òf mental? Mi ta splika bo kon e subkonsiente ta traha. I kon bo mes ta mantené e loke ku bo ta eksperensiando i kon nos ta bai trese kambio den esaki. Ora ku nos a haña klaridat tokante tur loke ku ta pasando, nos lo pasa pa neutralisá e suseso(nan) ku ta tin òf tin mas impákto riba bo. Manera mi a splika na ‘Home’: Un suseso tin un kuminsamentu i un final. E por ta trata di un suseso ku a dura por ta nèt 15 minüt, pero mesun bon e por ta trata di suseso ku a sosodé unu tras di otro durante un periodo di binti aña di bo bida. Bo ta ripará kambio mes ora. Mi ta miré mes ora na e kliente i e komentarionan ku mi ta tende hopi ta: ‘mi ta sinti diferente’, ‘mi ta sintimi mihor’, ‘straño, pero bon’, ‘mi ta sintimi neutral’, ‘aliviá’, ‘e ta keda asina?’, ‘lage sak un ratu den mi mente’……etc. Wak tambe na ‘klientenan ta konta’.


text:
E tema pa e aña akí ta ‘Retrospectus pro futuro’; wak bèk pa futuro. E relato anual inkluso kuenta anual ta disponibel den forma digital tambe. Por skèn e QR-code via un telefòn òf tèblet pa por lesa e dokumentunan. Gezaghèber Rijna a keda hopi impreshoná pa esaki: ‘Den e époka digital ku nos ta bibando,ta bira kada biaha mas importante pa bai ku tempu. Banda di esaki e solushon akí ta mas mihó pa medio ambiente tambe.’
--
Riba potrèt di robes pa drechi: Geritza Fermi (ménedjer di establesimentu di Korte di promé instansia na Boneiru), gezaghèber Edison Rijna i Maroeska Scholte (vise presidente di Korte Komun di Hustisia na Kòrsou i Boneiru).


text: KRALENDIJK – Christopher Frans kende ta presidente di ‘Taskforce’, a menshoná resientemente durante un konferensia di prensa ku kantidat di hende a regresá Boneiru. Ta trata di hende ku a bini for di diferente lugá, entre otro Colombia, Merka, i Aruba. Frans: ”Preparashon ta kanando pa por trese hende ku ta na Repúblika Dominikana pa regresá Boneiru. E plan ta pa laga tur djamars hende regresá for di Hulanda pa Boneiru via Kòrsou. A tuna e desishon, ku for di 8 di mei, pa esnan ku regresá Boneiru for di Aruba i Kòrsou, por pasa e proseso di karentena na kas. Esaki ta mara na diferente regla. Gastu di regreso ta responsabilidat di kada persona. Hopi hende ta tuma kontakto ku nos, pa nan tende e fecha ku ta posibel regresá Boneiru. Ta bai informá tur e hendenan e dia ku ta posibel ku tin buelo pa nan regresá. Ta bon pa tene kuenta ku momentu ku nos informá un fecha pa regreso e por kambia, debí ku mester tene kuenta ku e kompania di biahe. Dentro di poko Kòrsou ta bai trese un grupo di persona bèk, i Boneiru ta bai hasi esfuerso, atendé pa trese esnan di Boneiru tambe riba e buelo di Kòrsou, “ Frans presidente di ‘Taskforce’ a bisa.


text:
Minister Ursell Arends a reuni cu e comunidad di Spearfishers.
Minister Ursell Arends a reuni cu e comunidad di Spearfishers.
“Maneho ta wordo traha den pueblo y cu pueblo. Nos ta akinan pa purba hunto yega na un maneho, y naturalmente e leynan pa sostene esaki, na un manera sostenibel, responsabel y den dialogo a base di un vision unda naturalesa lo ser considera como partner igual den nos comunidad.” Asina minister di naturalesa, Sr. Ursell Arends a habri un reunion diabierna anochi na Centro di Bario Playa Pabou hunto cu un grupo grandi di piscadornan. Aki a trata specificamente e tema di Spearfishing.
Actualmente segun ley, Spearfishing no ta permiti. Esaki ta tumando luga solamente por medio di un gedoogbeleid cual ta permiti personanan den posesion di un permiso pa eherce e actividad, pero bou di reglanan hopi estrecho – y segun e piscadornan, peligroso tambe.
Despues di deliberacion cu e departamentonan concerni y stakeholders den e veld di Spearfishing, minister Arends a tuma e decision cu lo kier bai regula e actividad por medio di ley, en bes di di prohibi e actividad.
Segun minister Arends, tin oportunidadnan pa uza e conocemento y experiencia di e piscadornan aki na bentaha di proteccion di naturalesa, y tambe pa e coleccion di data necesario pa midi cierto impactonan – negativo of positivo – di maneho y regulacion riba nos bida marino y calidad di awa di nos lama.
Hunto cu tur e departamentonan concerni, Minister Arends y su team a scucha y dialoga cu e spearfishers nan unda nan a trece nan ponencianan y preocupacionan dilanti pa asina gobierno na su turno, tene esakinan den consideracion den e maneho di Spearfishing.
Minister Arends lo continua cu e discussionnan hunto cu un grupo di representante apunta door di e piscadornan, asina por continua colaboracion pa yega na un maneho cu ambos piscadornan y ambientalistanan por biba cune.
Un palabra di gradicimento ta bai na tur cu tabata presente y pa participa na trece puntonan y experiencia riba e tema aki dilanti.


text:
Oranjestad-E resultadonan mas recien di e estudio di BREA, Business Research and Economic Advisors, cu ta compara e resultadonan di turismo crucero di 2009 cu 2012 ta mustra un crecemento di casi 10% den e placa laga atras pa pasaheronan crucero na nos isla.
Minister Otmar Oduber ta mustra su satisfaccion pa cu e resultadonan di e rapport di BREA relaciona cu turismo crucero unda por mira cu e averahe di gastonan pa pasaheronan crucero den miyonnan di Dollar a bay di 87.41 na 2009 te na 95.44 na 2012, cual ta representa un aumento di 9.2%.
Mescos por mira e cantidad di placa gasta pa e tripulacion cu a bay di 69.34 Dollar na 2009 te na 101.10 Dollar na 2012, cu ta un aumento significativo di 45.8%.
Mester remarca cu e resultadonan sumamente positivo pa nos isla a tuma lugar prome cu 2013, aña durante cual nos a conoce e cifra record den cantidad di bishitantenan crucero. Si por bisa cu e resultadonan aki ta un refelho di e bon relacionnan cu Minister Otmar Oduber y e partnernan den e industria manera ta APA y ATA a restablece cu e companianan crucero for di 2009. Tambe ta un refleho di e mehoracionnan cu ya caba tabata den proceso den nos centro di ciudad y cu tabata mehorando e calidad di Producto Aruba.
Minister Oduber a indica cu e inversionnan haci pa Gabinete Mike Eman tabatin diferente meta, un di nan por wordo mira awe cu e resultadonan di BREA cu ta mustra cu e bishitantenan crucero a laga mas placa atras den nos economia , lo cual ta beneficia nos comunidad y ta contribui na e desaroyo economico di nos isla.
Den e di dos mitad di aña ta spera cu e ultimo estudio di BREA keda conoci y tur indicacion ta mustra cu 2015 lo presenta mihor resultadonan ainda cu 2012.
Minister Otmar Oduber ta gradici tur esnan cu a haci e logro aki posibel y ta felicita e actornan aki, pero tambe henter pueblo di Aruba pa e resultadonan positivo cu nos pilar economico a bin ta presentando, no solamente pa loke ta trata turismo crucero, pero tambe turismo en general, cual segun ultimo datonan di Banco Central a presenta un crecemento di 173 miyon na 2014 compara cu 2013.